
Marijanski hodočasnički put 

Pogled u povijest, duh i motive hodočašćenja 

Hod je sinonim za život: ukupni hod nas kao pojedinaca, 
svakodnevni, onaj na koji se čovjek otputi ne bi li na željenom 
mjestu našao novu kvalitetu života i onaj kroz povijest koji se zove 
kultura. Učiniti prvi korak, jedan je od najznačajnijih trenutaka u 
životu pojedinca. Sintagma "korak po korak" dobila je značenje 
mudrog i strpljivog prolaženja kroz životna razdoblja. Korak po 
korak koji ima najuzvišeniji cilj - definicija je hodočašća. Takvo 
hodanje prema svetom prostoru ljudi koji su se pretvorili u svetu 
rijeku da bi prispjeli na Bogu drago mjesto, mjesto označeno 
njegovom prisutnošću i čudesnom snagom ljekovitom za čovjeka, 
bilježe i najstariji izvještaji. Pradavni Sumerani pred oko 5.000 
godina hodočastili su ograđenim putom od Eridua do Esagile, 
dva sveta grada, noseći pritom "Božju sliku". Takva vrsta 
pobožnosti bila je prisutna kod svih naroda i kultura, ali nama je u 
tome najvažnija judeokršćanska tradicija. Židovi su vjerno 
hodočastili u svoj sveti grad Jeruzalem. Prilazeći hramu, pjevali bi 
ulazni psalam: "Eto, noge nam već stoje na vratima tvojim, 
Jeruzaleme...", s još dvadesetak drugih gradualnih psalama. 
Kršćani su, ubrzo nakon Kalvarije, proširili hodočašća na ostala 
sveta mjesta obilježena Kristovim životom i smrću, važno je 

mjesto dolaženja postao grob apostolskih prvaka Petra i Pavla u 
Rimu i upravo videći tu Hrvate, Dante ih je zabilježio kao primjer 
pobožnosti. Hodočašće je, naime, izraz težnje za božanskim, čak i 
u nesigurna vremena kuge, rata, glada i dugova. Danas iznova, 
uslijed prezasićenosti brzinom, ljudi se opredjeljuju za 
dragovoljno prihvaćanje tegoba i napora na biciklističkim i 
pješačkim stazama kojima su premrežili suvremenu Europu u 
traganju za putom koji su u srednjem vijeku nazivali "via 
franzigena ", a zapravo za onim praiskonskim i vječnim. 

Ovo je prostor na kome su se ukrštala dva najvažnija puta: 
sa Zapada, preko Balkana prema Svetoj Zemlji i sa Sjevera i Istoka 
prema moru i u konačnici Rimu. Jedan od značajnijih zadataka 
vitezova ivanovaca i kasnije pavlina bila je skrb za hodočasnike: 
prihvat, okrepa, smještaj, opskrba duhovnim i materijalnim 
dobrima, sigurnost putova kojima su prolazili. S tim ciljem gradili 
su se gostinjci, udaljeni najčešće za jedan dan hoda. 

Hrvati su bili poznati romari i unutar svoje zemlje. Za „godovno", 
hodočastili bi crkvama i kapelama posvećenim svecima poput sv. 
Ane, Vida, Jurja, Valentina..., ali se ni s čim drugim ne da 
usporediti posjećivanje marijanskih svetišta koja su okupljala 
najviše ljudi uz najviše pobožnih osjećaja. Hrvatsko zagorje je 
razvilo cijelu mrežu hodočasničkih putova sa živim kalendarom. 
Romarilo se tu na sve moguće načine: kolima, kočijom, pješke 
kroz noć, bosonogo, na koljenima. . .već kako je tko veliku milost 
primio, veliku nadu u sebi nosio ili za veliku stvar prosio. Tako je 
jedan stariji čovjek s drvenom nogom (nogu je izgubio u Prvomu 
Svjetskom Ratu) pješačio iz Zagreba u Mariju Bistricu u znak 
zahvalnosti što je ostao živ. Na cilj su znali stizati krvavih nogu i 
koljena, iscrpljeni, ali zadovoljni što su prinijeli žrtvu katkada i 
iznad svojih mogućnosti, zahvalni i radosni što će se uvijek imati 
kome obratiti u tjeskobi i nevolji. Svjedoci su tome zavjetni darovi 
u zavjetnim kapelama i slike po cintorima u kojima je zorno 
pokazano gdje im je to i u kakvim nevoljama Marija priskočila 
majčinski u pomoć. Bili su to sveti peregrini, proštenjari, 
hodočasnici i romari koji su tu nalazili, uz uslišanje i 
sakramentalnu popudbinu u ispovijedi i pričesti, svojevrsno 
"pučko duhovno učilište" slušajući propovijedi slavnih 

propovjednika koje su im mijenjale i ispunjavale život, poput 
onih baroknog vremena zabilježenih u djelima Jurja Habdelića, 
Hilariona Gašparotija, Štefana Zagrebca, Jurja Muliha, Petra 
Berkea i tolikih drugih, pa sve do legendarnog Papića i sličnih iz 
naših dana. Prošteništa su tako bila svojevrsne pučke katedre, ali i 
sociološki fenomeni narodne i vjerničke svijesti. 

Cintori oko marijanskih svetišta arhitektonski su nalik 
obrambenim zidovima te je tako Marija dobila ulogu da skuplja 
od neprijatelja ugrožen puk kao kvočka od jastreba pod svoja 
krila. Zato procvat marijanskih svetišta pada u vrijeme baroka 
kad je još bila živa stvarna opasnost od prodiranja Turaka. 
Hrvatska je bila svedena na "ostatak ostataka" i upravo je Zagreb 
s okolicom i Hrvatskim zagorjem predstavljao "predziđe 
kršćanstva", a Marija je bila " Advocata Croatiae fidelissima " . Na to 
podsjećaju cintori izražavajući svijest našeg čovjeka tko je to 
zapravo naša obrana i zaštita te kome se valja uteći u nevolji i 
opasnosti. Znali su da je Marija odvjetnica naša, ona je jedina 
pravi "zagorski fiškal" pred moćnim Božjim tronom.Turaka više 
nema, makar neprijatelja ne nedostaje nikada. Danas je to 
preneseno posve na životne nevolje i područje duha. Priča je to 
koja dočarava lik Marije od radosti rođenja do najteže patnje i 
spokojnog preminuća, a sve preslikano u život svakog pojedinca. 
Priča je to o majčinstvu, o njezinom bdijenju nad našim malim 
životom u kojem nas štiti, zagovara i liječi. Puk pobožno vjeruje 
da Marija kod svoga Sina ima otvoren nepotrošiv račun i kredit 
Božjega milosrđa. Ona je poslanik Božjega kraljevstva na zemlji, u 
ovoj "dolini suza" koje ona najbolje zna obrisati i na razne načine 
(čudesa i viđenja) zna pokazati da je još uvijek tu, s nama. 

Danas sve manje hodamo i sve je manje ljudi koje svoje 
teške zavjete Bogu izručuju preko Marije prilazeći i obilazeći oltar 
na koljenima. U ova moderna elektronička vremena, neki svoju 
potrebu za religioznim činom zadovoljavaju forvardušama 
duhovnog ili pak apokaliptičkog sadržaja razašiljajući ih nalik na 
lance sv. Antuna. Druga su to vremena. Čak ni organizirana 
hodočašća župa nisu isključiv način dolaženja proštenjara. 
Prijevozna sredstva omogućuju nam da sami idemo kad hoćemo i 
kad osjetimo duhovni poticaj. Nazivaju to hodočasničkim 

turizmom koji kao i svako drugo turističko odredište može biti 
posjećeno na organizirani način preko tur operatora, ali i u 
vlastitom aranžmanu. Jedno, međutim, ostaje uvijek isto: ljudi 
prožeti religioznim i vjerničkim duhom rado odlaze na ta sveta 
mjesta gdje se osjeća milosna prisutnost, gdje je nebo otvoreno i tu 
se prepuste djelovanju Božje blizine. Mijenjaju se načini, ali duh 
proštenjara ostaje. Ipak, najpotpuniji smisao hodočasnik postiže 
kada kao u pradavna vremena pješke prilazi svetom mjestu 
dajući hodu ritualno i liturgijsko dostojanstvo. 

Jedan od najpoznatijih vodiča po svetoj zemlji i vrsni bibličar dr. 
Adalbert Rebić uspoređuje krajolik Galileje s Hrvatskim 
zagorjem. Sličnost je u valovitim brežuljcima gdje nas i sami 
toponimi podsjećaju na tlo kojim su kročili Isus i Marija: Mali 
Tabor, Veliki Tabor, Taborsko. Majka Božja Jeruzalemska na 
Trškom Vrhu. Čitav niz crkava posvećenih Mariji daje za pravo 
Rebiću da zaključi kako je Hrvatsko zagorje "predivni perivoj 
Marijin". Nama uistinu i jest ova naša Bogom dana zemlja "Sveta 
zemlja" kojom vode sveti putovi i na kojima Zagorci tako rado 
pjevaju Deželićevu pjesmu "Ljiljane bijeli zagorskog kraja". 
Hrvatsko zagorje ima prepoznatljivu posebitost vidljivu svakom 
prolazniku: između blagih zelenih bregova, s plavićastim 
planinama u daljini, provlače se bijeli puti i ceste, a gotovo na 
svakom zavoju otvara se pogled prema nekoj kapeli na vrhu 
brijega, vizura prema nekom crkvenom tornju ili pak baroknoj 
kuriji i dvorcu, dok vas s raskršća pozdravljaju križevi krajputaši 
podsjećajući tko je pravi put, istina i život. 


j c. 

Iako neveliko. Zagorje se može podičiti osobito vrijednim 
gotičkim i baroknim crkvama te mnogim proštenjarskim 
svetištima, od kojih ćemo izdvojiti najpoznatije i krenuti 
putovima romara, hodočasnika koji su od davnine častili Mariju 
svojim hodom prema njezinim čudotvornim mjestima. U ovom 
užurbanom vremenu, hod su zamijenila brza prijevozna 
sredstva, ali putovi i cilj je ostao isti: izvršiti svoje zavjete, nositi 
nove prošnje, počastiti prinosom, jednom riječju uživati blagodati 
Božje blizine i usput se nagledati ljepota koje su nam ostavili naši 
preci kao plod svoga umijeća i duha. Upravo je "Bistrica 
premilena" bila zorni primjer kako molitva u srcu ujedinjenoga 
mnoštva blagotvorno djeluje na okolinu - u obruču munja i oluje, 
za proglašenja blaženika Alojzija Stepinca, prosinulo je sunce. 

Putovi o kojima je ovdje riječ, obnavljanje su drevnih 
putova koji ponajprije povezuju slovenska i hrvatska Marijina 
svetišta, među kojima se ističu Ptujska Gora i Svete Gore nad 
Bistricom ob Sotli pa prelazeći kod Kumrovca na hrvatsku stranu 
povezuju svetišta u Vinagori i Trškom Vrhu s nacionalnim 
svetištem u Mariji Bistrici s jedne strane, a s druge se spušta od 
Ptujske Gore preko Cvetlina, Lepoglave, Lobora i Belca u to isto 
svetište. Treći u Mariju Bistricu dolazi od Dubrave Križovljanske i 
spaja se s hodočasničkim putom iz Varaždina. Mreža je to 
zajednički uređenih hrvatsko-slovenskih vjersko-turističkih 
putova. Oni imaju svoje alternativne, manje zahtjevne putove kao 
što su oni preko Kumrovca, Tuhlja, Klanjca, Velikog Trgovišća, 
Kraljevog Vrha, Donje Stubice prema Bistrici, onaj koji spaja 
Lepoglavu i Trški Vrh ili onaj koji se na pavlinski put iz Lepoglave 
spušta od Ivanca prema Belcu. Mariji Bistrici, koja upija sve 
hodočasničke putove, prilazi i put iz pravca Sv. Ivan Zelina, 


Marijanski hodočasnički put 


Hodočasnički vodič 


a jedan od prometnijih je i onaj koji spaja Zagreb s nacionalnim 
svetištem, a kojemu je posebni dignitet dao blaženik Alojzije 
Stepinac. Upravo po njemu dobila je ime markirana staza koja 
kreće od njegovoga rodnog Krašića preko Zagreba, Marije 
Bistrice sve do Lepoglave, otvarajući tako mogućnost nastavka 
ovoga hodočasničkog puta prema Trsatu te dalje prema Sinju i 
Međugorju, ali i putovima drevnih romara prema Rimu, po 
kojem su romari i dobili svoje ime, pa i dalje prema Putu Svetog 
Jakova u Santiagu de Compostela, dugom 800 km, kojim godišnje 
hodočasti oko 10.000 hodočasnika. Od Marije Bistrice otvara se i 
krak na istok, preko Voćina do Aljmaša pa dalje put Ukrajine. 

Putovi koji objedinjuju slovenska i hrvatska 
hodočasnička mjesta samo su nastavak međunarodnoga 
kulturnoga hodočasničkog puta Čestohova (Poljska) - Levoča 
(Slovačka) - Mariazell (Ausrija) - Ptujska Gora i Svete Gore 
(Slovenija) - Marija Bistrica (Hrvatska). Povezujući tako 
isprekidane niti drevnih hodočasničkih putova, sastavljamo onu 
duhovnu cjelinu i vrijednosti koje su nadahnjivale mnoge 
naraštaje prije nas omogućujući međunarodnu kulturnu i 
duhovnu razmjenu dobara. Upravo ti hodočasnički putovi 
najbolji su dokaz da granice, osim što razdvajaju, mogu i spajati. 
Uz to, krajevi kuda prolazi ta trasa imaju velike turističke 
mogućnosti kojima vjerski sadržaj daje dodatnu vrijednost, a 
upravo hodočasnički vid turizma postaje sve omiljeniji u Europi i 
svijetu. Na projekt povezivanja slovenskih i hrvatskih svetišta 
obnavljanjem marijanskih putova potaknuli su nas Slovenci još 
2005., a kasnije je ta suradnja proširena i na Austriju, koja je već 
provodila svoj projekt Pilgerwege. Iako putovi s naše hrvatske 
strane prelaze predivnim krajolicima s bogatom povijesnom i 
kulturnom baštinom, prava je šteta što ponekad trase prolaze i 
frekventnim prometnicama. Unutar ovoga projekta nastoji se oko 
izgradnje odmorišta za hodočasnike gdje god je to moguće.Riječ 
je o zajedničkom projektu Turistička infrastruktura i promicanje 
odabranih sakralnih središta, iz Programa prekogranične 
suradnje Slovenija-Hrvatska 2007.-2013. kao instrumenta 
pretpristupne pomoći EU. 

SVE OVE PUTOVE MOGUĆE JE SLIJEDITI NA GPS-U. 

Marija Bistrica - «Majka Božja Bistrička» 

Vs 


r 

To nije samo mjesto, to je jezero u koje uviru rijeke ljudi. 
Godišnje primi Marija Bistrica oko 800.000 hodočasnika prispjelih 
putovima sa svih strana. Zašto? Na to pitanje već dovoljno zorno 
odgovaraju zahvalne zavjetne zidne slike s unutarnje strane 
cintora i zavjetna kapela. Na iskustvu tolikih uslišanja, sve se više 
osnažuje vjera romara koji ovamo hrle svake godine. 

Svetište 

„Sto je Mariazell Austrijancima, što je Čestohova 
Poljacima, a Česima grob sv. Ivana Nepomuka, to je Hrvatima 
Marija Bistrica." Tako je 1810. godine zapisao preporoditelj 
hrvatskog naroda i prosvjetitelj, zagrebački biskup Maksimilijan 
Vrhovac. I uistinu, gotovo na rubu Hrvatske, na njezinoj 
odstupnici za svih ratova, iza Zagrebačke gore u srcu Hrvatskog 
zagorja, u kotlini zaštićenoj blagim brežuljcima, smjestilo se 
najveće Marijino svetište hrvatskoga naroda kojem neprestano 
prilaze rijeke pobožnog puka s pjesmom Mariji koja se ori: «Mi 
smo tvoji putnici». 

Da bismo shvatili značenje mjesta u koje smo prispjeli, pomažu 
nam stihovi pjesnika Jeronima Kornera zapisani na ulazu u 
svetište: "Duša duše Hrvatske, Isusova Mati, Zvijezdo našeg 
stradanja, ne prestani sjati!" 

Samom svetištu današnji izgled dao je arhitekt Herman Bolle. 
Unatoč mnogom osporavanju, djelimice je sačuvana barokna 
ikonografija. Glavni oltar s pozlatom i kipom Crne Gospe s 
bočnim vitrajima stvara osebujan dojam. Na trijumfalnom luku 
ističu se freske Zlatka Sulentića "Uznesenje Bogorodice" iz 
1953/1954. godine. Olga Mruševski zapisala je: S Bolleovom 
obnovom, istina, izgubili smo "staru zagorsku biskupiju" - kako 
reče sentimentalni Gjuro Szabo, no u zamjenu smo dobili 
autentični spomenik historizma 19. stoljeća, originalnu 
kompoziciju kakvu nećemo naći u srednjoeuropskom kulturnom 
prostoru. Svetište obiluje bogatstvom metalnih i tekstilnih 
sakralnih predmeta kao što su pastoral, kaleži, pokaznice, 
kadionice, misnice, mitre, zastave, a napose odjeća za Bogorodicu 
i Isusa. Uz bogatu knjižnicu, posjeduje i velik izbor nabožnih 
sličica, osobito iz vremena baroka. 

Povijest 

Prvi spomen Bistrice zabilježen je uz mnoga druga mjesta 
Hrvatskog zagorja prije 800 godina, 1209. godine u povelji 
Andrije II. županu Vratislavu, određujući granice njegovoga 
feudalnog posjeda. Iako je možda već tada postojala župa, ona se 
prvi put spominje tek 1334. godine kao župna crkva posvećena 
apostolskim prvacima Petru i Pavlu. 

Povijest Majke Božje Bistričke započinje na Vinskom 
Vrhu. Tamo je prvotno bio čudotvorni kip nasmijane crne 
bistričke Madone po kojemu je svetište prepoznatljivo. Kip 
potječe iz 15. stoljeća, a djelo je nepoznatog majstora iz puka; 
prvotno je bio čašćen u drvenoj kapeli na Vinskom Vrhu sve do 
1545. godine. Kako je kapela bila nebranjena, a u neposrednoj 
blizini koridora kuda su Turci poduzimali svoja osvajanja (4. 
svibnja 1545. izvojevali su pobjedu kod nedaleke Konjščine nad 
vojskom bana Nikole Zrinskog), župnik ("plebanus Paulus de 
Bisthricza") je krišom zakopao tada već na glasu kao čudotvorni 
kip u župnoj crkvi ispod kora. Nedugo potom on umire, a s njim u 
grob odlazi tajna gdje je skriven kip Blažene Djevice Marije. 
Čudesna svjetlost koja je izbijala ispod pjevališta nakon 
večernjega anđeoskog pozdravljenja ponukala je pobožne 
vjernike da tu kopaju te oni iskopaju posve sačuvan Marijin kip. 
Dogodilo se to 1588. godine. Župnik, po nekim izvorima imenom 
Luka, a vjerojatnije je to bio župnik Antun Plavašić (1574.-1590.), 
taj je čudesni kip postavio na oltar gdje se počeo s osobitom 
pobožnošću častiti. 

Ponovna turska opasnost (1650.) daje povoda da se kip opet 
sakrije. Bio je zazidan iza glavnog oltara s malim otvorom tako da 

se moglo vidjeti samo Marijino lice. Zbog ratova su hodočašća 
gotovo posve prestala, a čudesni kip pao u zaborav. Iznova ga 
otkriva tajanstvena pojava Marije koja je uzela lik nepoznate 
lijepe, ali slijepe plemenite gospe u plavoj haljini. Ukazala se prvi 
put župniku Petru Brezariću (1676.-1679.) dok je propovijedao o 
sv. Franji Ksaverskom. S gorućom svijećom u ruci rekla je župniku 
neka s narodom moli da opet progleda. Istoga dana viđenje se 
ponovilo. Ukazala se u obližnjem Podgrađu dok su se župnik i 
kapelan kočijom vozili prema kuriji Malenić. Kad su joj se željeli 
približiti, ona je nestala, što ih je trebalo uvjeriti u nadnaravnost. 
Na žalost, nisu shvatili da bi se ta poruka trebala odnositi na 
odzidavanje kipa. To se dogodilo tek zaslugom velikoga 
Marijinog štovatelja, pavlina i zagrebačkog biskupa Martina 
Borkovića. Kip je otkriven i odzidan upravo po nalogu toga 
biskupa koji je za to zadužio zagrebačkog kanonika Matiju 
Stoklasa i bistričkog župnika Ivana Molitorisa. Od toga drugog 
otkrića čudesnoga crnog kipa Blažene Djevice Marije 15. srpnja 
1684. počinje neprekinuto čašćenje Majke Božje Bistričke. Nagloj 
popularnosti pridonijelo je prvo čudo koje se zbilo odmah drugi 
dan po otkriću, tj. 16. srpnja, na Margaretsku nedjelju, kada je 
prohodala uzeta djevojčica Katarina, kći Magdalene Paulec. Kip je 
postavljen na bočni oltar, a glas o čudu proširio se cijelom 
Zagrebačkom biskupijom. Štajerskom i Ugarskom. Tako su se 
pokrenula masovna hodočašća. 

Razvoju proštenjarskog duha osobito je pridonio župnik 
Andrija Ifšić (1688.-1719.) koji se odrekao službe kanonika i 
posvetio širenju pobožnosti prema Majci Božjoj Bistričkoj. On je 
izvršio i utjecaj na Hrvatski sabor te se 20. listopada 1710. godine 
zavjetovao Majci Božjoj Bistričkoj u vrijeme haranja kuge da će 
podići novi glavni oltar. Potvrdio je to i odlukom od 28. svibnja 
1711., a zavjet ispunio 1715. godine. Time je bistričko proštenište 
podignuto na "zemaljsku" razinu. Na zavjetni glavni oltar 
postavljen je čudotvorni kip, a uz njega postavljeni su i kipovi 
apostolskih prvaka Petra i Pavla, dotadašnjih titulara. Oltar je iz 
nepoznatog razloga uklonjen 1791. godine. Proštenjarski duh 
rastao je međutim sve više tako te je Hrvatski sabor dao 1721. 

godine sagraditi cestu od Kašine preko Laza do Bistrice, a 1753. 
popravljen je dio ceste od Zagreba preko Sesveta do Kašine. 

Istovremeno je proširena stara župska crkva u baroknom 
stilu. Proširenu crkvu posvetio je 13. svibnja 1731. zagrebački 
biskup Juraj Branjug (1723.-1748.) i tom zgodom promijenio 
naslovnik župe, koja postaje posvećena Mariji Snježnoj (5. 
kolovoza). Tada i mjesto Bistrica, odlukom Hrvatskog sabora, 
postaje Marija Bistrica. Uz biskupa Branjuga vezano je i osobito 
štovanje Božjeg lica (Preobraženja) koje pada na 6. kolovoza i 
postaje jedno od glavnih proštenjarskih dana. On je dao napraviti 
i baroknu propovjedaonicu te crkvu urediti freskama. 

Godine 1726. župnik Ivan Radić dao je sagraditi novi 
zidani župni dvor (prije je bio drveni), a njegovi nasljednici, Pavao 
Gojmerec i Pavao Jurak, neprestano grade i dograđuju, tako da je 
došlo do današnjega velebnog zdanja, što opet svjedoči o 
gospodarskoj moći župe, koja proizlazi iz posjećenosti sa svih 
strana Hrvatske, Štajerske i Ugarske. Trijem s 41 arkadom, koji je 
dao sagraditi Pavao Gojmerec 1748. za potrebe ispovijedanja, 
oslikan je zidnim slikama prema knjizi o bistričkim čudesima i 
uslišanjima. One su postale fascinantan prizor hodočasnicima. 
Takvi oslikani cintori postali su karakteristični upravo za 
razdoblje baroka i u skladu su sa zornim propovijedima onoga 
vremena. O snazi i popularnosti ovoga svetišta svjedoči i knjiga 
Petra Berkea iz 1765. On je kao kapelan službovao u Mariji Bistrici, 
zadužen za njemačke hodočasnike (Štajerce). Na sočno 
kajkavskomu hrvatskom jeziku napisao je povijest prošteništa 
pod nazivom "Kinč osebujni slavnoga orsaga Horvatckoga, to 
jest, čudnovita pripečenja...". Knjiga je nakon zagrebačkog 
izdanja doživjela i drugo izdanje u Grazu 1775. U novije vrijeme 
(1985.) reprintirao ju je mons. Lovro Cindori. Nakon Berkeove 
knjige, Marija Bistrica će doživjeti i više izdanja hodočasničkih 
molitvenika. 

Marija Bistrica postaje mjesto kojemu pape (Benedikt XIV. 
i Klement XIII.) podjeljuju povlastice, kojega osobito štuju svi 
zagrebački biskupi, među kojima se ističe i Maksimilijan Vrhovac, 
od kojega postoji i tradicionalni raspored proštenjarskih dana; ali 

i mjesto važnoga duhovnog i kulturnog središta, osobito u 
vrijeme Ilirskog preporoda i župnika Krizmanica. 

Današnji izgled bazilike potječe s kraja 19. stoljeća. Za župnika 
Jurja Žerjavića, kardinala Josipa Mihalovića i ministra Ise 
Kršnjavoga, koji su osnovali povjerenstvo za obnovu svetišta, 
odabran je Herman Bolle za izvršenje rekonstrukcije. Radovi su 
počeli 1879. Za vrijeme radova 1880., buknuo je požar uoči same 
Velike Gospe koji je posve uništio unutrašnjost crkve. Netaknut je 
ostao jedino glavni oltar s čudesnim kipom Majke Božje Bistričke. 
Za vrijeme obnove, kip su čuvale časne sestre milosrdnice. Novi 
mramorni oltar, dar Hrvatskog sabora, posvetio je nadbiskup 
Mihalović 1883. Papa Lav XIII. poklonio je tom zgodom 
pozlaćeno podnožje za čudotvorni kip. 

Godina koju posebno treba izdvojiti, jest 1935. Tada, 
nastojanjem nadbiskupa Bauera, papa Pijo XI. dodjeljuje Mariji 
Bistrici naslov bazilike ( bušilica minor), a dopuštenjem 
Kanoničkog kaptola rimske bazilike sv. Petra o 250. godini 
ponovnog našašća kipa, čudotvorni je kip okrunjen krunom po 
uzoru na staru hrvatsku krunu. Marija je tako postala Kraljica 
Hrvata, a tom prigodom je pred 30.000 hodočasnika propovijed i 
posvetu cijeloga hrvatskog naroda izrekao tada mladi nadbiskup 
koadjutor, blaženi Alojzije Stepinac. Posvetu je intonirao poetski i 
emotivno snažno u duhu hrvatske himne. 

Marija Bistrica u današnje vrijeme 

U Mariji Bistrici odigrat će se mnogi značajni trenuci za 
našu povijest poput Marijanskoga i euharistijskog kongresa, koji 
su okupili toliko silan svijet da je do tada stabilan komunistički 
sustav doživio prvi strah pred snagom nacionalne i religiozne 
svijesti izražene u tim trenucima. 1971. godine Marija Bistrica je 
pokazala da može organizirati tako veliku manifestaciju i okupiti 
preko 150.000 hodočasnika. Te je godine i papa Pavao VI. poslao 
Mariji Bistrici kao dar zlatni kalež, a svetište je i službeno 
proglašeno "Hrvatskim nacionalnim svetištem Majke Božje 
Bistričke - Kraljice Hrvata." 

Ipak se za najveći događaj u Mariji Bistrici i opet pobrinuo 
blaženik, Alojzije Stepinac. 1998. godine dolazi u Hrvatsku i na 
Mariju Bistricu sam Papa Ivan Pavao II. (sigurno jedini papa koji je 
progovorio kajkavski stihovima Dragutina Domjanića: "Tu brat 
mi je vsaki. . .") i proglašava blaženikom onoga koji je zavjetovao 
Mariji hrvatski narod i koji je rado pješke hodočastio u ovo 
svetište. Tom prigodom mons. Lovro Cindori poklonio je papi 
knjigu Početak boljega svijeta : Blažena Djevica Marija u 
Hrvatskom zagorju. U čast papinog posjeta, njegovo je ime dobio 
glavni trg na Bistrici sa spomenikom ovomu velikom 
zagovorniku Hrvata u procesu osamostaljenja. Bistrica je time 
dobila novu snagu privlačnosti. 

Bistrička Kalvarija 

Kalvarija je hodočašće u hodočašću. Kad smo već na cilju, 
otvara se pred nama još jedan nezaobilazan put za koji najbolje 
odgovara naslov knjige T. J. Sagi-Bnića: "Ali drugog puta nema". 
Križni je to put koji simbolizira i označava duhovnu stvarnost, a ta 
nam govori kako shvatiti i proći stazom života da bi uspješno 
prispjeli cilju. 

Nije posebitost da se uz značajna svetišta osmisli križni 
put na otvorenom, ali bistrička Kalvarija spada u red 
monumentalnih ostvarenja s dojmljivim utiskom na onog koji ide 
tom stazom. 



A sve je počelo u vrijeme Drugoga svjetskog rata kada je 
nadbiskup Stepinac (a on se uspinjao na vrh Kalvarije u predraće 
kad su na vrhu stajala samo tri drvena križa) preko Vilka Hegera 
naručio iz Karare i isplatio sve postaje križnog puta, ali od tog 
projekta imamo samo četiri prve postaje. Navodno su sve ostale 
od 5. do 14. stradale u napadu saveznika na kompoziciju u kojoj su 
se prevozile put Hrvatske. A i postavljene prve četiri postaje 
oštećene su po uputama kasnijih komunističkih vlasti. 
Obnovljene su 1989. godine. Od 1977.-1990. godine ostvarila je 
skupina kipara monumentalno ostvarenje postavivši sve postaje. 

Danas su svi autori antologijska imena suvremenoga 
hrvatskog kiparstva: Ante Orlić, Marija Ujević, Stanko Jančić, 
Krunoslav Bošnjak, Ante Starčević i Josip Poljan. Radili su u to 
vrijeme zapravo zabranjen i za društvo neprihvatljiv posao, pa su 
stvarajući križni put i sami prolazili svoju kalvariju. 

Narudžba je preko dr. Antuna Bauera bila upućena Mariji 
Ujević koja je bila svjesna monumentalnosti zahvata pa je 
predložila sudionike koji su uspjeli stvoriti jedinstven poduhvat. 

Tako danas hod romara dobiva svoj puni smisao 
usponom do vrha Kalvarije sve do postaje uskrsnuća, postaje koja 
najrječitije govori da se svaki napor i muka na kraju uvijek okruni. 

Usluge 

Da su Bistričani ozbiljno shvatili prihvat hodočasnika, 
najbolje pokazuje razvijena uslužna djelatnost. Razvoj turizma 
posebno se vidi u mnogobrojnim ugostiteljskim objektima (oko 
30) u kojima se pružaju usluge domaće i internacionalne kuhinje 
ili samo usluge pića, a smještaj u Bluesun hotelu Kaj s 4 
zvijezdice i nekoliko objekata privatnih iznajmljivača. 

Razvojem hodočašća razvila se trgovina. Dolazak velikog 
mnoštva hodočasnika privukao je trgovce raznoraznih suvenira 
koji prodaju na postavljenim štandovima. Svijeće, lampuši, 
licitari, lončarija i drvene igračke stvarali su šarenilo boja i 
raznolikost ponude za sve naraštaje, a za okrjepu tijela medenjaci, 
medovina i gvire. Naglim industrijskim razvojem, uvođenjem 
plastičnih masa, štandovi postaju mjesto opasnog neukusa. 

Upornošću majstora, vraćaju se stari zanati i zauzimaju 
važno mjesto u privređivanju Marije Bistrice. Tradicija dobiva sve 
veće značenje i danas Marija Bistrica ima najviše registriranih 
starih zanata u Krapinsko-zagorskoj županiji, među kojima se 
nalaze: jedini kovač u županiji, nekoliko medičara, lončara te 
proizvođači drvne galanterije. 

Višestoljetna tradicija ovoga kraja, vezana uz proizvode 
od meda, gline i drva, dobila je i međunarodnu reputaciju. Licitari 
i specifične drvene igračke, također su upisane na UNESCO-ovu 
listu nematerijalne kulturne baštine. 

Licitarsko srce je oduvijek bilo simbol ljubavi i poštovanja, a napose izraz 
ljubavi između mladića i djevojke. I danas licitarsko srce kao poklon 
simbolizira nevidljivi most i ljubavnu sponu među ljudima i priznati je 
hrvatski suvenir. 

Medovina je piće napravljeno od meda i ima 2-3 posto alkohola. Duljim 
postupkom dobije se gvire koji ima jačinu vina, 10-12 posto alkohola. 
Medovina i gvire poslužuju se s ledom i tako rashlađeni djeluju vrlo 
osvježavajuće. 



Proizvodi od pečene gline i danas se koriste u domaćinstvima, a jela 
napravljena u njima imaju poseban prirodan okus. Razna domaća, 
zagorska jela nastaju u štrucama, puranjkama, sirenjkama ili tronogu, a 
domaća vina, jabučnice, ocat, mlijeko čuvaju se u štucama, loncima i 
peharima. 


* ■ V • 

i '|V 


Lazanjske drvene igračke sve više privlače dječje oči svojim šarenilom 
boja i raznovrsnom ponudom od minijaturnih ormara, krevetića, zipki, 
stolića sa stolicama do raznih fućkalica i leptira i ostalih klopotala. U 
Tugonici su poznati proizvođači dječjih drvenih stolica, tačkica i raznih 
glazbala kao što su tamburice i gitare. 

Pored majstora starih zanata, postoje proizvođači sakralnih suvenira 
od drva, gipsa ili metala. 

Znamenitosti 

Od ostalih zanimljivosti, tu su još Park skulptura - stalni 
postav skulptura na otvorenom nastao tijekom višegodišnjih 
Kolonija drvorezbara, zatim Galerija Hudek. Tu je još pješačka 
obilaznica «Za dušu i tijele» - Mirko Fulir i sedam kružnih 
biciklističkih ruta Marije Bistrice. 

Sve značajne aktualne informacije mogu se čuti na Radiju Marija 
Bistrica. 



Informacije 


TURISTIČKA ZAJEDNICA OPĆINE MARIJA BISTRICA 

Tel: +385 49 468 380, Fax: +385 49 301 011 



www.info-marija-bistrica.hr, tz@info-marija-bistirca.hr 

Kumrovec - Kraljev Vrh - Marija Bistrica 

Ovo je nešto kraći i lakši , manje zahtjevan , alternativni hodočasnički put 
onom koji ide preko Vinagore i Trškog Vrha. Alternativan , ali ne i lišen 
bogatoga hodočasničkog sadržaja. 

Na graničnom prijelazu Razvor kod Kumrovca 
skupljamo bogate dojmove koje na hodočasnika mogu ostaviti 
slovenska mjesta poput Ptujske Gore, Svetih Gora ili pak Olimja, 
slavnoga pavlinskog samostana usko povezanog s Lepoglavom i 
drugim pavlinskim samostanima u Hrvatskoj. Sada se 
hodočasniku otvara jedan od najljepših hrvatskih krajobraza, koji 
je iz obližnjeg Zelenjaka opjevao Antun Mihanović u hrvatskoj 
himni "Lijepoj našoj". 

Mjesta koja se nižu poput zrnca su krunice koju hodočasnik moli 
iduć svojim zavjetnim putom. 

Kumrovec 

Svetište 

Marijanske hodočasnike tu već na prvom koraku 
okrepljuje Majka Božja Snježna u Risvici. 

Ova kapela uzdiže se na brijegu iznad već spomenutog 
Zelenjaka. Puk je još zove Majka Božja Risvička. Prvi spomen 
nalazimo u kanonskim vizitacijama 1639. godine kao kapelu u 
sastavu Vrbovečkog arhiđakonata (Vrbovec se spominje već 
sredinom 13. stoljeća, a dvjestotinjak godina kasnije je napušteni 
burg Wrbowc te se 1524. naziv Vrbovec prenosi se na obližnji Mali 
Tabor) i Tuheljskog dekanata. U 17. i 18. stoljeću neprestano 
doživljava preinake. Marijin kip s djetetom Isusom znatno je 
stariji od oltara. 

Povijest 

Kumrovec se prvi put spominje 1463. godine. Ograđen 
slikovitim brežuljcima i rijekom Sutlom s obnovljenom starom 
seoskom jezgrom koja sačinjava Muzej Staro selo, doima se 
pomalo izvan vremena i prostora. 

Tu u blizini nalazi se i kasnobarokna kurija Razvor gdje je rođena 
prva hrvatska primadona Sidonija Rubido Erdody. 

Informacije : 

http://www.kumrovec.hr/neweb 


Tuhelj 

Sljedeće zrno hodajuće krunice dovodi nas do Tuhlja. Ulazimo u drevnu 
župu koja je u povijest ušla preko apostolskog sudišta u Rimu 1402. 
godine. Ime je dobila od staroslavenske riječi "tuhl" što označava jarak ili 
vlažno mjesto. 

Svetište 

Tu je župna crkva Uznesenja Blažene Djevice Marije. 
Sagrađena je u gotičkom slogu, ali je kasnije barokizirana. 
Jednobrodna je to barokno svođena lađa koja završava sa 
svetištem svođenim kasnogotičkim rebrima izvana poduprto s 
pet kontrafora. Nasuprot apside, ulazi se u crkvu sa zapadne 
strane kroz kasnobarokni visoki toranj. 

Crkveni je inventar u širokom vremenskom rasponu od 17. do 19. 
stoljeća. Na vanjskim zidu crkve u nišama su dva 
ranosrednjovjekovna kipa. Uz marijansku pobožnost valja 
istaknuti kalež iz 1616. godine sa zapisom: "Beatae Mariae Virgini 
in Thuhal oblatus". 


Klanjec 

Put nas dalje vodi u još jedno Marijino mjesto nastalo kao podgrađe 
utvrde Cesargrad. Prvi put se spominje 1463. godine , a 1598. stječe 
status trgovišta. 


Svetište 


Uz franjevački samostan izgrađena je jednobrodna crkva 
Navještenja Blažene Djevice Marije križnog tlocrta. Uz pročelje 
crkve uzdiže se visoki zvonik. Crkvu je sagradio 1640. godine 
Žigmund Erdody, cesargradski gospodar i ban Hrvatske koji u 

crkvi ima grobnicu. "Izjavljujemo i priznajemo ovim pismom, 
obećajemo da ćemo svojom vlastitom brigom i radom na čast 
serafskoga sv. Franje izvesti i izgraditi samostan u našem gradu 
Klanjcu ispod grada Cesargrada istoga Reda Manje braće 
observanata i predat ćemo ga kao što smo obećali i dajemo ga 
snagom ovog pisma. Dano u tvrđavi našoj Cesargradu na 
blagdan sv. Blaža biskupa, godine Gospodnje 1630." ( darovnica 
od 3. veljače 1630.) Crkvu je posvetio biskup Petar Petretić 1655. 
Temeljito je preuređena poslije požara 1721. godine pa danas u 
crkvi stoji 9 baroknih oltara. Uz oltarnu sliku navještenja Blažene 
Djevice Marije, koju je naslikao Karlo Dietrich, slikar iz Graza, 
vrijedno je spomenuti klupe s intarzijama, srebrno raspelo i ormar 
iz 18. stoljeća. Samostan ima vrijednu knjižnicu i uređenu zbirku 
sakralne umjetnosti. 

Znamenitosti 

Od ostalih znamenitosti tu su: 

• sarkofazi obitelji Erdody, koji se po svojoj ljepoti mogu mjeriti 
s onim carske obitelji Habsburgovaca u Beču - dva 
restaurirana sarkofaga: Sigismunda Erdodyja iz 1639. i 
Emerika Erdodyja iz 1690. 

• Cesargrad - srednjovjekovna utvrda građena sredinom 14. 
stoljeća na istaknutom hrptu Cesargradske gore iznad doline 
Sutle i današnjeg naselja Klanjec. Prvi poznati vlasnici bili su 
grofovi Celjski, dok je zadnji vlasnik bila poznata obitelj 
Erdody koja grad napušta sredinom 17. stoljeća. Posebna je 
zanimljivost da je utvrda spaljena u seljačkoj buni 1573., na 
poticaj vođe seljačkog ustanka Ilije Gregorića. 

• Galerija Antuna Augustinčića 

• Trg Antuna Mihanovića - zaštićena spomenička baština od 
1996. 

• Spomen groblje - pokopani - Oton Iveković, Antun 
Mihanović i Krsto Iveković 

Naš hod dalje nas vodi preko Dubrovčana (s mogućom 
okrepom), pa Jezera Klanječkog, s lijepom baroknom kapelom 
sv. Jurja na vrhu brijega. 

Veliko Trgovišće 

Ulazimo u još jednu marijansku župu. 

Svetište 

Tu je župna crkva Blažene Djevice Marije od Sedam 
žalosti. Sagrađena je za preseljenja sjedišta župe iz sela Klanječko 
Jezero. O svom trošku sagradili su je župski kolatori obitelji 
Erdody 1876. godine, a posvetio ju je zagrebački kanonik Tomo 
Gajdek. U apsidi dominira središnja pala sa Žalosnom Gospom 
koja drži mrtvog Sina. 

Iako se vanjštinom ne ističe, župa je u posjedu bogatoga 
crkvenog inventara. Posebno svečano časti se blagdan Žalosne 
Gospe, kad dolaze hodočasnici iz okolnih župa. 

U blizini Velikog Trgovišća nalazi se Strmec, s kapelom 
Blažene Djevice Marije. Ova kasnobarokna kapela nastala je na 
mjestu stare drvene crkvice koja je tu stajala do 1771. godine. 
Stariji inventar uglavnom je stradao tijekom vremena tako da 
danas ni glavni oltar nema jedinstvenog stila. Najvredniji dio je 
svakako čudotvorni gotički kip Majke Božje Strmečke nastao 
sredinom 15. stoljeća. Okrunjen je baroknom krunom s upisanom 
godinom 1754. 

Ovdje je za vrijeme Drugoga svjetskog rata živio 
umirovljeni dubrovački biskup Carević, bez suda smaknut po 
završetku rata. 


Znamenitosti 

Za Veliko Trgovišće izdvajamo još: 

• rodna kuća Franje Tuđmana 

• kapelica na groblju 

• spomen škola Franjo Tuđman 

• zgrada općine 

• zgrada Željezničkog kolodvora 


Marijanski hodočasnički put 


Hodočasnički vodič 


Put 

Slijede Zeinci (zanimljivo naselje "Halambeki"), potom ulazimo u 
Luku (s izletištem "Dva potoka"), a onda prelazimo preko doline 
prijelazom iznad autoceste, uz rijeku Krapinu prema 
najdominantnijoj crkvi vidljivoj sa svih strana: Kraljev Vrh sa 
župnom crkvom Sveta Tri Kralja. 


Stubičke Toplice 

U središtu mjesta dočekat će nas crkva sv. Katarine. 
Podigao ju je zagrebački biskup Maksimilijan Vrhovac 1813. 
godine. Ova oktogonalna kapela, koja je donedavno pripadala 
župi Donja Stubica, danas je župna crkva. Nastala je kao treći 
objekt kupališno lječilišnog zdanja u stilu ranog klasicizma. Uz 
crkvu se nalazi Betlehemska špilja i Kristov grob autora Izidora 
Popij ača Bednjanskog. 

Povijest 

Mjesto ima dugu povijest. U povelji Andrije II. i to se 
mjesto spominje prvi put 1209. godine, iako su se najvjerojatnije 
terme koristile još u rimskom razdoblju povijesti. Suvremeni 
procvat mjesta počinje kupnjom biskupa Maksimiljana Vrhovca. 
On je sagradio kupalište 1811. Uz mnoštvo zanimljivosti, tu je i 
povijesno-poučna staza Kamenjak koja vodi do hrasta zvanoga 
Galženjak - spomena na posljedice Seljačke bune iz 1573. Na brdu 
Kapelščak spomen obilježje je Seljačkoj buni na mjestu gdje je bio 
uhićen vođa Matija Gubec. 


Informacije 

Turistička zajednica općine Stubičke Toplice 
+385 49 282 727 

Donja Stubica 

Preko Donje Podgore ulazimo u "od starine varoš " i središte Seljačke 
bune: Donju Stubicu . 

Povijest 

Nastala je kao podgrađe kaštela Stubica, s bogatom 
obrtničkom tradicijom. Župna crkva Presvetog Trojstva ima 
sačuvan svoj gotički dio koji je danas apsidalni dio crkve. I tu u 
niši podno kora nalazimo špilju Gospe Lurdske. U Crkvi se nalazi 
i grob Franje Tahija. Manjim su dijelom sačuvane gotičke freske. 
Mjesto se prvi put spominje u povelji Andrije II. 1209. godine i 
igralo je važnu ulogu u povijesti kao Susedgradsko-Stubičko 
vlastelinstvo. Arheološka istraživanja gotovo zaboravljenu 
gradinu iznad same crkve pokušavaju vratiti u svijest važnost 
Starog grada kojemu kao da je Seljačka buna nastojala zamesti 
svaki trag. A kameni pod u crkvi na mjestu gdje je pokopan Franjo 
Tahi za ljetnih se vrućina orosi. Kažu, to se Tahi još uvijek znoji od 
muke. 

Put 

Put nas dalje vodi mimo dvorca Golubovca. 

Dvorac je nastao potkraj 18. stoljeća nakon što je kaštel 
Stubica bio srušen. Bio je vlasništvo obitelji Domjanić, a prodajom 
biskupu Maksimilijanu Vrhovcu doživio je preporod, postavši 
reprezentativni ljetnikovac s oglednim gospodarstvom. Danas je 
tu još uvijek sjedište Kajkavijane, društva za čuvanje i promicanje 
hrvatske kajkavske baštine, s vrijednom zbirkom knjiga, stalnom 
postavom i galerijom slika zbirke Bauer. 

Hodočasnički put nastavlja pored Gornje Stubice, s 
poznatom Gupčevom lipom pored župne crkve svetog Jurja. I ona 
svoj prvi spomen zahvaljuje povelji Andrije II. iz 1209. godine. 
Postoji detaljni opis župe iz 1622. godine, a današnji izgled dobila 
je 1937. godine kad ju je posvetio blaženi Alojzije Stepinac, 
zagrebački nadbiskup koji će se još često spominjati na 
hodočasničkim putovima. 

Znamenitosti 

U Gornjoj Stubici može se još vidjeti spomen park 
Rudolfu Perešinu, a u obližnjem dvorcu Oršić, na čijem je mjestu 
nekoć bio srednjovjekovni kaštel, nalazi se Muzej seljačkih buna s 
velebnim spomenikom Matiji Gupcu i seljačkoj buni. 

Dobri Zdenci - Kapela Kraljice Mira 

Na putu između Gornje Stubice prema Mariji Bistrici, 
nakon nekoliko uzastopnih serpentina, spuštamo se u Dobre 
Zdence. Za vrijeme Drugoga Svjetskog Rata ovdje je sagrađena 
skromna, ali lijepa kapela Kraljice mira. Ona je molitva, 
uobličena ratne 1942 godine u sakralno zdanje koje prizivlje mir. 


Dubovec - Kapela Marije Snježne 

Ova kapela nalazi se na vrhu brijega gdje je nekoć 
postojala drvena kapela. Na zaglavnom kamenu još se može 
pročitati godina izgradnje. Dala ju je podići Katarina Domjanić. 
Kip Bogorodice na središnjem oltaru datira iz 1490. godine. Ima i 
pomoćni oltar posvećen sv. Vidu, kada ljudi također hodočaste iz 
okolnih mjesta. 1980 godine izdvojila se kao samostalna župa iz 
gornjostubičke župe. 

Preko Gusakovca ili Šagudovca dolazimo do Huma 
Bistričkog s kapelom Sv. Marije Magdalene. Tu hodočasnici 
otpočinu prije konačnog spuštanja prema Mariji Bistrici. Nakon 
dva uzastopna zavoja, ugleda se toranj Bistričkog svetišta te se u 
hodočasnika spontano bude riječi psalmiste: "Eto, noge nam već 
stoje na vratima tvojim, Jeruzaleme!". 


Kumrovec - Krapina - Marija Bistrica 

(2. trak međunarodnog puta) 

Za razliku od hodočasničke ravničarske trase, ova preko 
Krapine spaja važna svetišta za hodočasnike, Vinagoru i Trški Vrh 
ponad Krapine. Od Kumrovca skreće na Zagorska Sela. 
Alternativno, na ovaj se put može priključiti iz Rogaške Slatine 
preko Huma na Sutli magičnim Staklarskim putom. 

Zagorska sela 

Iznenađuju prolaznika urbanim elementima usred posve 
ruralnog pejzaža. Mjestom dominira jednobrodna crkva svete 
Katarine sagrađena u kasnobaroknom stilu 1691. godine, a 
obnovljena 1862., s bogatim inventarom iz 17. stoljeća. 

Povijest 

Mjesto se smjestilo na uzvisici iznad Sutle. Bilo je 
nastanjeno i u pretpovijesno doba. U tom su kraju obitavale 
mnoge plemićke obitelji poput Galjufa, Domjanića, Krizmanića, 
Folnegovića, o čemu svjedoče grobovi uza župnu crkvu. 
Najpoznatija plemićka obitelj koja je tu djelovala 400 godina i dala 
pečat cijelom ovom kraju, jesu Ratkaji. Oni su sagradili obližnju 
Miljanu, jedan od najljepših u Hrvatskom zagorju. Zagorska Sela 
imala su slavnog župnika ilirca Tomu Gaj deka, a razinu te 
umjetničke duše sačuvao je na najbolji način župnik Milan 
Juranić. Tu je službovao kao učitelj i Franjo Horvat Kiš. 

Znamenitosti 

Spomenimo još crkvu sv. Ane u Sudanskoj poljani (1810.), 
kapelu sv. Martina u Bojačnom (17. st.) i gotičku kapela sv Ivana. 
Tu je i arheološko nalazište Spičak. 

Desinić 

U samom mjestu dočekuje nas crkva sv. Jurja sagrađena prvotno 
1693. a nanovo 1902. godine. Tu je i kapela sv. Ane iz 16. stoljeća. 
Na istočnoj strani Desinića, hodočasnike će dočekati kip Majke 
Božje Kraljice iz 17. stoljeća. 

Povijest 

Desinić s Velikim Taborom čuva slavnu sagu o grofovima 
Celjskim, a tu se i nastavlja priča o Ratkajima. Oni su, kao najduži 
posjednici, dobili Veliki Tabor od Ivaniša Korvina za zasluge na 
bojnom polju. Tu se rodio slavni povjesničar Juraj 1612. godine i 
proslavljeni misionar Ivan 1647. godine. Dvorac tvori jedinstvenu 
vizuru krajolika. Spomenik je to nastao u 15. stoljeću kao 
kasnosrednjojekovna renesansna utvrda. UNESCO ga je svrstao 
u najvišu kategoriju kulturnih spomenika. 

Među posljednjim vlasnicima ovoga velebnog zdanja bio 
je slavni slikar povijesnih motiva Oton Iveković, a tu u Desiniću 
rodio se i svestrani umjetnik Đuro Prejac, nama najpoznatiji kao 
kompozitor i pjevač pjesama poput "Vu plavem imati ” . 

Uz obitelj Ratkaj vezan je još jedan dvorac u blizini: Velika 
Horvatska. Sagradio gaje Petar II. Ratkaj 1579. godine. 

Da smo prispjeli važnom marijanskom svetištu, dovoljno 
je vizualno doživjeti Vinagoru. 


Vinagora 

NZ 

Župna crkva Pohoda Blažene Djevice Marije 

"Za svaki zagorski kraj nađe se ljudi koji kažu da je taj i taj 
najljepši, no ovaj pregradski, gdje se zapadno od Pregrade uvrh 
brijega smjestila Vinagora, moguće je ipak najljepši." 
- Tako piše Anđela Horvat dok se pred njom otvarao 
"nezaboravni pogled" prema plavetnim lancima planina na 
horizontu pa nastavlja: "pa upravo ovdje uvrh brda, na koti 404 
ostvarenje najambiciozniji pothvat ovog kraja u doba baroka." 

Svetište 

Jednobrodna je to crkva kojoj se s dvije strane prilazi 
stubama. Poligonalnog je tlocrta koji zajedno s pobočnim 
kapelama ima oblik križa. Uz glavno pročelje uzdiže se toranj, u 
gornjem dijelu oktogonalan. Kako je na vrhu bilo malo prostora, i 
cintor se stisnuo uza samu crkvu urešen cilindričnim kulama koje 
spajaju arkade s dvije kapele. Izvana kao daje obrambena utvrda, 
dok unutarnja strana arkada svojim "slikovnim pismom" 
dočarava čudesne događaje Marijinih uslišanja i zaštite, dojmljivo 
izrađene nevještom amaterskom rukom. 

Povijest 

Na ovom je mjestu postojalo starije marijansko svetište još 
u 16. stoljeću, a spominje se kao kapela župe Desinić 1639. godine. 
Sačuvan je mali oltar iz 1652. godine koji je dopremljen iz Krapine. 
Postojeća crkva sagrađena je 1708., posvećena 1713., a župa 
postaje tek 1799. godine. Posvetio ju je senjski biskup Adam 
Ratkaj, čiji se portret čuva u župskoj kuriji. 

Glavni oltar je iz druge polovice 18. stoljeća (oko 1770.), 
bogato urešen baroknim kipovima. Najvrednijim se ipak može 
smatrati gotički kip Majke Božje s djetetom Isusom nastao oko 
1500. godine. Uza stijenu s trijumfalnim lukom smještena su dva 
kasnobarokna oltara: Sviju svetih i Sveta Tri Kralja (oko 1830.) s 
klasicističkim motivima. U desnoj pobočnoj kapeli nalazi se 
barokni oltar sv. Valentina, a u lijevoj Presvetoga Trojstva iz 1779. 
godine. Propovjedaonica s klasicističkim girlandama datira iz 
1805. godine. 

Od inventara, sačuvan je barokni sakristijski ormar, 
mobilijar, svećeničko ruho, barokni svijećnjaci, procesna Majka 
Božja i kip uskrslog Krista (Aleluja) također iz baroknog 
vremena. Sačuvani su lijepi primjeri kovanog umijeća (krovni 
križ, kvake, ključevi...). Crkvena zvona izlio je majstor J. 
Sambrackhe u Ljubljani 1607. godine i B. Schneider u Celju u 18. 
stoljeću. Jer majstori kao i hodočasnici ne poznaju granice. 

A naš hod je uskoro na vratima još jedne Marijine župe: 


Pregrada 

Župna crkva uznesenja Blažene Djevice Marije 

Svetište 

Marija je posebno štovana upravo u ovoj župi kao Naša 
Gospa od Kunagore. Zbog velebnog zdanja i dvaju tornjeva, 
zovu je Zagorska katedrala. Ona i jest povezana s katedralom u 
Zagrebu na osobit način: u nju su prenijete katedralne orgulje s 
iznimno kvalitenim zvukom, a i velika oltarna pala Uznesenja 
Blažene Djevice Marije je iz Katedrale gdje je prvotno stajala, ali 
zbog izvjesnih prepoznavanja likova koje je slikar interpolirao u 
kompoziciju slike, ona je skinuta i zaslugom dr. Ivandije prenijeta 
u Pregradu. 

Povijest 

Sadašnja crkva sagrađena je na mjestu stare trošne gotičke 
građevine koju je posve uništio potres 1786. godine. Nakon toga 

podignuta je najprije kurija uz pomoć arhiđakona zagorskog 
Stjepana Putza. Gradnju crkve započeo je župnik Josip Karlo 
Tuškan. Da se crkva dovrši, osobito se zalagao zagrebački biskup 
Maksimilijan Vrhovac. Štajerski graditelji stavili su je pod krov 
1818. godine. 

Samo mjesto spominje se prvi put 1334. godine. 

Znamenitosti 

Od obližnjih sakralnih objekata valja spomenuti župnu 
crkvu sv. Mirka u Kostelu, crkvu Kraljice mira i sv. Josipa u 
Marincima. Kao što je u baroku bilo uobičajeno posvetiti crkvu 
Mariji Snježnoj, tako je nadbiskup Alojzije Stepinac poticao 
podizanje kapela Kraljici Mira uoči i za vrijeme Drugoga 
Svjetskog Rata. Tako je 1939. blagoslovio temeljni kamen Kraljici 
Mira, a 1942. blagoslovio je dovršenu kapelu. Zbog trošnosti i 
novih potreba župe u osnivanju, 1965. utemeljena je nova crkva 
blagoslovom kardinala Franje Šepera. 

Od ostalih, valja istaknuti kapelu sv. Ane u Gornjoj Plemenšćini iz 
15. stoljeća, kapelu Sv. Stjepana kralja u Kostel Bregima - 17. st., 
kapelu Trpećeg Isusa na Kunagori - 1754., kapelu Sv. Donata u 
Pavlovcu - 1730., kapelu Sv. Leonarda u Pregradi - 19. st. i kapelu 
Sv. Mihovila u Sopotu - 17. st. 

Nabrojimo još neke znamenitosti u blizini: 

• Dvorac Bežanec - izgrađen u 18. st. - obnovljen u 19. st., 
oznake kasnog baroka i klasicizma. Uz dvorac je vezana 
priča o barunici Josipi koja ga je uvijek držala pod skelama 
stalno nešto dograđujući jer joj je bilo prorečeno da će živjeti 
tako dugo dok će nešto graditi. 

• Dvorac Dubrava - od četverokrilnog dvorca ostala su 
sačuvana 2 krila - izgrađen je 1321., a danas se upotrebljava 
kao stambeni objekt. 

• Dvorac Gorica - izgrađen krajem 16. st. - očuvana su tri 
krila - spada u II. spomeničku kategoriju. 

• Kostelgrad - izgrađen u 13. st. - danas je ruševina - 
napušten je nakon što su izgrađeni dvorci u nizini koji su 
bili prikladniji za stanovanje. 

• Rodna kuća Janka Leskovara - u selu Valentinovo. 


Iduć ovom sjevernom hodočasničkom transverzalom, stižemo 

do Petrovskog. 

Petrovsko 

To je vinorodni kraj koji je vjerojatno po tome i dobio svoje 
prvo ime. Prvi put spominje se kao Sveti Petar u Konobi 1334. 
godine u zapisu Arhiđakona Ivana Goričkog. Crkva je 
barokizirana gotika, svjedok starine koju je dobrano ugrozio 
veliki požar 1943. godine. Na brdu iznad mjesnog groblja nalazi 
se barokna kapela sv. Benedikta. 

Iza Petrovskog spuštamo se u središte Krapinsko Zagorske 
županije: 


Krapina 

k. 



Za hodočasnike su u Krapini važne tri hodočasničke 
postaje: Franjevački samostan sa crkvom sv. Katarine, župna 
crkva sv. Nikole i za romare najvažnija Majka Božja 
Jeruzalemska na Trškom Vrhu. 

Franjevački samostan sa crkvom sv. Katarine osnovan je 
1641. godine. Crkva stilski pripada ranom franjevačkom baroku, 
dok su joj oltari iz kasnog baroka. U samostanu postoji vrijedna 
zbirka sakralne umjetnosti s knjižnicom utemeljenom 1650. 
godine. Župna crkva posvećena je sv. Nikoli. Spominje se 1311. 
Od iznimne su vrijednosti župske orgulje koje je 1903. godine 
sagradio slavni graditelj orgulja F. Heferer. 

Povijest 

Tu u gradu s dvije crkve žive drevna vremena. To je grad- 
koljevka: koljevka krapinskog pračovjeka, koljevka Slavena 
prema drevnoj legendi o Čehu Lehu i Mehu (Čeh je osnovao 
Češku, Leh Poljsku, Meh Rusiju, a kažu kasniji dograditelji 
legende da je postojao i četvrti brat Peh koji je osnovao Hrvatsku), 
a tu je i žarište Ilirskog preporoda sa svojim čelnikom Ljudevitom 
Gajom. Na legendu o Čehu, Lehu i Mehu, o kojoj je Gaj pisao svoj 
prvi tekst, neprestano podsjeća neizostavni suvenir trilikum. 
Mjesto je to s najduljim kontinuitetom življenja od "dedeka 
Kajbumščaka" pa sve do naših dana. 

To možemo najbolje osjetiti razgledavajući muzejsku 
postavu na Hušnjakovu: od velikog praska, nastanka života, 
prateći tešku sudbinu prvog čovjeka sve do rimskog razdoblja 
kada je kroz Krapinu prolazila važna rimska cesta od Siska 
(Siscia) prema Ptuju (Petovia). 

Osim važnog nalazišta krapinskog pračovjeka, utvrđeni 
su nalazi iz vremena brončanog doba. Tu se nalazilo naselje pred 
3.000 godina na kamenitom brijegu na kojem će se u srednjem 
vijeku zametnuti jezgra grada i trgovište Krapina. Mnoštvo 
keramičkih ulomaka, uz kameni kalup za lijevanje brončane 
sjekire i tragovi nastambe, dokazuju trajne oblike života na užem 
arealu Krapine u prapovijesti. 

Unutar obrambenog pojasa masivnog bedema dopunjenog 
kulama, dosadašnjim iskopavanjem dokazano je postojanje 
velikih dvoranskih objekata, djelomično uklesanih u kamenitu 
podlogu, a potom vješto svođenih. Otkriven je tlocrt sakralnog 
objekta, zacijelo dvorske kapele, koja se navodi u pisanom 
dokumentu iz 1225. Brojni ulomci crkvene gotičke plastike, 
otkriveni unutar kapele, potom fragmenti zidne žbuke i ostaci 
kamenog portala upućuju na 15./16. stoljeće kao moguće vrijeme 
postanka otkrivenog zdanja. Na najvišem dijelu brijega dokazana 
je tlocrtna shema, jamačno najstarijeg dijela utvrđenog grada 
Krapine. Riječ je, vjerojatno, o romaničkom dijelu utvrde iz 13./14. 
stoljeća, u podnožju koje je tijekom kasnog srednjeg vijeka, na 
nižoj terasi postupno oblikovan rezidencijalni sklop arhitekture 

s kapelom kao duhovnim središtem. Tijekom arheoloških 
iskopavanja Staroga grada Krapine otkrivena je velika količina 
keramičkih izrađevina. 

Krapina se prvi put spominje kao utvrđeni grad 1193. i 
ujedno kao kraljevski posjed. Najstariji vlasnici bili su ugarski i 
hrvatski kraljevi. Nakon kralja Ljudevita I. značajni vlasnici bili su 
grofovi Celjski, a uz mnoge značajne vlasnike spomenimo daje tu 
umro i veliki pobjednik nad Turcima Toma Bakač Erdody. Mjesto 
obiluje znamenitostima i starinom kudagod se okrenuli. Tu je bilo 
važno sudbeno mjesto sa starim zapisima od 16. stoljeća 
zadovoljavajući tako na daleko znanu zagorsku potrebu "za 
pravicu". Zapisi su pokatkad s današnje perspektive posve 
komični. 

Znamenitosti 

Krapina kao kulturno središte Zagorja razvijala je i 
zdravstveni turizam. Tu je osnovano "Kneippovo lječilište" 1903. 
godine, gdje se popularnom prirodnom terapijom liječilo oko 600 
osoba godišnje. Uoči Prvoga Svjetskog Rata Krapina ima tri 
banke, tri hotela, pedesetak registriranih ugostitelja, tvornicu 
kože, tvornicu masivnog namještaja, izradu kaljevih peći, tiskaru, 
ciglanu, pilanu, motorni mlin, klaonicu, a dobiva i vodovod, prva 
u Hrvatskom zagorju. Može se reći da se Krapina još krajem 18. 
stoljeća gotovo ravnopravno nosila s Varaždinom i Zagrebom. 

Svetište na Trškom Vrhu koje pripada župi Sv. Nikole, zaslužuje 
posebnu pozornost. 


Trski Vrh - Crkva Majke Božje Jeruzalemske 

Svetište 


Među najpoznatija prošteništa u Hrvatskom zagorju 
nakon Marije Bistrice, uz Majku Božju Gorsku, ubraja se Trški 
Vrh: crkva Majke Božje Jeruzalemske. Pripada krapinskoj župi 
koja je najstarija župa Zagorskog arhiđakonata, a postojala je već 
1193. godine. Trag o toj župi zabilježio je 1311. godine i zagrebački 
biskup Augustin Kažotić. 


Marijanski hodočasnički put 



Povijest 

Povijest samog prošteništa nalazimo već u knjizi Zercalo 
Marianszko iz 1768. godine, koju će prenijeti i Stjepan Ortner u 
svojoj monografiji o Krapini: Povijest gradine i trgovišta Krapina, 
tiskanoj 1899. Po zapisanoj predaji, kipić Majke Božje donio je iz 
Svete zemlje 1669. brat franjevac Joakim Balagović (a postavio ga 
je na sva važna hodočasnička mjesta u Jeruzalemu) i darovao 
svom bratu Nikoli Balagoviću koji je živio uza sam put na Trškom 
Vrhu. Kada je nesretnom Nikoli izgorjela kuća, a u pepelu su 
našli neoštećen kip, Nikola ga je smjestio u šuplje orahovo 
deblo nedaleko kuće gdje je otpočelo prvo vjerničko štovanje toga 
kipa. Kipić je nepoznati kradljivac odnio u župu Taborsko, ali 
ubrzo je i vraćen kao predmet još većeg štovanja. 

Takvu priču osporava historiografija po kojoj je taj Joakim po svoj 
prilici bio Mateich, a i podvojena su mišljenja kako je kip došao u 
Krapinu i kako je bio dar župniku Petru Karlu. 

Pravo čašćenje kipa počinje za pošasti kuge 1743. godine kada su 
se stanovnici Krapine zavjetovali Majci Božjoj Jeruzalemskoj da ih 
poštedi. Uslišani u toj prošnji, ispunili su svoje zavjete. Općina 
Krapina donijela je zaključak po kojemu se od Duhovnog stola u 
Zagrebu zatraži dopuštenje za izgradnju zavjetne kapele u čast 
Majci Božjoj Jeruzalemskoj. U srpnju 1750. godine župnik 

Nikola Gorup je blagoslovio kamen temeljac i vodio izgradnju. Za 
razliku od belečke crkve, koja je tada već bila blagoslovljena, a 
gradile su je bogate plemićke obitelji, sav rad na gradnji 
trškovrške crkve obavljen je isključivo milodarima vjernika. Nad 
glavnim ulazom u crkvu latinskim je jezikom zapisano kako su 
ovu crkvu započeli graditi milodarima vjernika 1750. (ex puris xit 
fidelium), a dovršili je 1761. za vrijeme župnika Nikole Gorupa. 
Godine 1762. crkvu je posvetio (kao ibelečku) zagrebački kanonik 
i beogradski biskup Stjepan Pucz. Kako je zapisao fra Paškal 
Cvekan, otada puk ovo brdo zove Jeruzalem. 

Glavni oltar izradio je gradački kipar Filip Jakob Straub i 
postavljen je 1759. godine darom Josipa Jagušića i supruge 
Franjice Pullay. Kip Majke Božje Jeruzalemske obložen je 
srebrom, a rezbareni okvir vrhunsko je djelo Straubove radionice. 
1756. godine napravljen je i oltar Svetoga Križa, a darovao ga je 
Josip Jelačić i njegova supruga barunica Vojnović, rad je ruku 
rogatečkog kipara Antuna Mersija koji je izradio i oltar Svetih 
Četrnaest pomoćnika kao dar Nikole Bedekovića i žene mu 
Franciske Czindery. Isti majstor napravio je i oltar sv. Ivana 
Nepomuka 1760. godine, a bio je poklon udovice Barbare Završki; 
skupljenim milodarima vjernika isti je majstor iste godine 
napravio propovjedaonicu. (Podaci prema dr. Doris Baričević) 
Gradnja cintora dovršena je 1773. godine. I ovdje su arkade 
cintora otvorene prema crkvi i služe za ispovijedanje i zaštitu 
hodočasnika od nevremena. Na uglovima cintora podignute su i 
male kule, dok je na sjevernoj strani podignuta manja kurija. 

Tlocrt je izrazito bogato razveden u duhu kasnog baroka. 
U niše su smješteni bočni oltari. S lijeve strane, nasuprot sakristije 
podignuta je još jedna kapela u čast Mariji: Majci Božjoj 
Skapularskoj iz 1759. godine, vezano uz članove Karmelskog 
reda i bratovštine. Iako skromnija od belečke, u duhu baroka, i 
ova je zavjetna kapela urešena prizorima iz Marijinog života s 
dominantnim prizorom Marijinog uznesenja, okruženoj velikim 
starozavjetnim ženama poput Judite i Suzane, uz neizostavni 
grijeh praroditelja kao dio priče o povijesti spasenja. Podatke o 
slikaru Antunu Lechingeru, koji je oslikao crkvu, zapisao je 
poznati zaljubljenik u Hrvatsko zagorje, Gjuro Szabo. 

Dragocjen su inventar zavjetne crkve i orgulje iz 1763. godine. 
Sagrađene su milodarima vjernika, a izradio ih je majstor Antun 
Roemer. Te barokne orgulje s pjevalištem koje rese anđeli 
glazbenici, ubrajaju se među najljepše u Hrvatskoj. 

Iako je uspon od Krapine težak, tako da su ga neki zvali i Teški 
vrh, isplati se uzverati križnim putom do ovoga našega hrvatskog 
Jeruzalema i nahraniti duh i osjetiti još uvijek prisutnu kulturu 
nekadašnjih hodočašćenja kad se za okrepu iz bačve točio gverc. 
Za razliku od pravog Jeruzalema kojemu je križni put bio izvan 
zidina, naš je čovjek znao da onaj pravi Nebeski Jeruzalem, dolazi 
na kraju križnog puta. Trški Vrh je slika kršćanskog života. 



Informacije 

TURISTIČKA ZAJEDNICA GRADA KRAPINE 
+385 (0)49 371 330 

Radoboj - Kapela Gospe Lurdske 

Mnogi okrivljuju popularnost Gospe Lurdske što su stara 
marijanska svetišta naglo izgubila na popularnosti. Činjenica je 
da su čudesna ukazanja iz Francuske brzo došla do nas. U blizini 
samoga Radoboja tako je nastala ova mala kapela 1899. godine. U 
kapeli se čuva kip Majke Božje Lurdske koju je donijela Antonija 
Brozd sa svog hodočašća u Lourdes. 

Povijest 

Prvi spomen samog Radoboja nalazimo 1334. godine, iako 
je mjesto starije, o čemu svjedoči crkva sv. Jakoba sazidana u 
gotičkom slogu u 12. stoljeću, dok je crkva Presvetog Trojstva iz 
14. stoljeća. 

Znamenitosti 

Od ostalih znamenitosti, valja spomenuti arheološko 
nalazište gdje su pronađeni grobovi s oruđem iz željeznog doba, 
urne od zemlje i stakla te grčki zlatnici. Tu je i najveće svjetsko 
nalazište fosila flore i faune starih 12 milijuna godina. 

Rodno je mjesto velike hrvatske književnice Side Košutić u čiju 
čast se svake godine održavaju Dani Side Košutić kada Radoboj 
udomljuje školsku djecu iz cijele Hrvatske s najboljim literarnim 
radovima. 


Kuzmmec je sljedeće mjesto s kapelom sv. Marije Magdalene 
- arhitektura predvorja iz 17. stoljeća. 


Mihovljan, smješten na brijegu s veličanstvenim pogledom 
na velik dio Zagorja te Samoborsko-žumberačko gorje u daljini; 
mjesto koje se prvi put spominje u 13. stoljeću, nosi ime po crkvi 
sv. Mihaela Arkanđela iz 13. stoljeća. Puk ju još zove "K Ocu 
Bogu". Na žalost, bila je srušena 1944. u ratnom napadu. 

Sadašnja crkva izgrađena je 1972. 


Marijanski hodočasnički put 

Mače 

Župna crkva Bezgrešnog začeća Blažene Djevice Marije 
Svetište 

Ova crkva i župa u belečkom dekanatu sagrađena je 
polovicom 16. stoljeća. Jednobrodno je to gotičko zdanje 
barokizirano u 18. stoljeću. Zidne slike izradio je poznati slikar 
Ivan Zasche 1861. godine. Od liturgijskog posuđa izdvojimo 
monstrancu s Marijinim kipićem iz 1660. godine. U crkvi se nalazi 
kalež iz 16. st. Mjesto se prvi put spominje 1444. 


Lovrecan također nosi ime po svom zaštitniku. Tu se nalazi 
kapela Sv. Lovre koja se prvi put se spominje 1334. Obnovljena je u 
17. st. Karakterističan je oslikani stropni tabulat s 88 dijelova. 


Zlatar Bistrica , je iz novijeg vremena. Bila je raskršće putova 
i željeznička stanica odakle proštenjari pješače na Mariju Bistricu. 
Crkva Sv. Ivana Krstitelja sagrađena je u modernom stilu 1997. 

Znamenitosti 

Izdvajamo tek dvije kurije: obitelji Kallay iz 1750. - spomenik II. 
kategorije i obitelji Labaš iz 19. st., spomenik III. kategorije 


Podgrađe je posljednja postaja do cilja. Tu se nalazi kapela Sv. 
Roka s baroknim oltarom, obnovljena u 19. st. 

Tako nas je i ovaj put doveo do cilja: Marije Bistrice, kada romari 
otpočinju pjesmom pozdravljati Majku Božju Bistričku. Uvijek su 
dirljivi trenuci dolaska i odlaska romara - i to je karakteristično 
samo za ovo svetište. 

Cvetlin-Lepoglava-Lobor-Belec- 
Marija Bistrica 

(1. trak međunarodnog puta) 

Jedno do raskrižja hodočasničkih putova s bogatim 
duhovnim sadržajima jest Lepoglava. Iz nje je kretao stari 
pavlinski put preko Bistrice za Zagreb i dalje; od Lepoglave do 
Krašića preko Bistrice i Zagreba označen je Stepinčev put; tu je 
hodočasnički put prema Trškom Vrhu, ali najznačajniji je onaj 
Međunarodni Marijanski hodočasnički put (Čestohova - Levoča 
- Mariazell - Ptujska Gora) koji ulazi u Hrvatsku kod Cvetlina pa 
preko Lepoglave, Lobora, Belca vodi za Mariju Bistricu. On se 
trasom zagrebačkih hodočasnika i Stepinčevim putom nastavlja 
te otvara mogućnost trasiranja prema Sinju na jednu stranu, 
drugim smjerom prema Trsatu i dalje s priključkom na 
međunarodni put prema Rimu i sv. Jakovu u Camposteli. 

Za tu trasu prenosimo dio tekstova velikog zaljubljenika u 
lepoglavsku baštinu i Stepinčev put, Alojza Špička. 

Cvetlin 

Trasa hodočasničkog puta započinje ulaskom u Hrvatsku 
iz Slovenije na graničnom prijelazu Leskovac - Cvetlin (državni 
prijelaz). Nekoliko koraka iza granice s desne strane nalazi se 
Župna crkva sv . Petra i Pavla. Nalazi se u središtu mjesta već na 
samoj granici sa Slovenijom (između dvije granične kontrolne 
točke) na brdu. U blizini je župni dvor. Na tom mjestu bila je 
drvena crkvica, kasnije ožbukana, ali zbog dotrajalosti srušena. 
Napravljena je nova zidana koja je zaslugom Regine Drašković 
1792. postala župnom crkvom. Današnja crkva je izgrađena 1911. 
godine u neobaroknom duhu. Nije sačuvano ništa od ranijeg 
sakralnog invetara. 

Trasa se nadalje spušta do škole i raskršća (desno za Trakošćan - 
alternativni put za dolazak i odlazak što omogućuje kružno 
kretanje), lijevo za Donju Višnjicu. Trasa vodi cestom uz naselje 
Bednjica do Župne crkve Pohođenja Blažene djevice Marije u 
Donjoj Višnjici. 

Trakošćan 

Trakošćan je nastao u 13. stoljeću u obrambenom sustavu 
sjeverozapadne Hrvatske kao manja osmatračka utvrda za 
nadzor puta od Ptuja prema bednjanskoj dolini. 

Povijest 

Toponim Trakošćan prvi se put spominje u pisanim 
dokumentima 1334. godine. Gospodari utvrde u prvim stoljećima 
nisu poznati, tek znamo da su od kraja 14. stoljeća vlasnici grofovi 
Celjski, koji istovremeno gospodare čitavom Zagorskom 
grofovijom. Uskoro ta obitelj izumire i Trakošćan dijeli sudbinu 
ostalih njihovih gradova i posjeda koji se usitnjavaju te mijenjaju 
razne gospodare. U toj podjeli Trakošćan, kao jedinstveno imanje, 
pripada najprije vojskovođi Janu Vitovcu, zatim Ivanišu Korvinu, 
koji ga poklanja svome podbanu Ivanu Gyulayu. Ova obitelj 
zadržava dvorac kroz tri naraštaja, te izumire 1566., a 
vlastelinstvo preuzima država. 

Za učinjene usluge, kralj Maksimilijan dodjeljuje vlastelinstvo 
Jurju Draškoviću (1525.-1587.), najprije osobno, a potom na 
nasljedno uživanje. Tako je konačno 1584. Trakošćan stekla obitelj 
Drašković. 

U razdoblju procvata izgradnje dvoraca u Hrvatskom zagorju, u 
drugoj polovici 18. st., dolazi do napuštanja Trakošćana. 
Zapušten, počinje naglo propadati, pa se tek polovinom 19. st. 
obitelj ponovno zanima za svoj titularni grad, u duhu novog 
vremena, romantičnog povratka prirodi i obiteljskim tradicijama. 
U tom duhu podmaršal Juraj V. Drašković grad obnavlja u 
rezidencijalni dvorac, a parkovni okoliš pretvara u romantičarski 
perivoj. Idući naraštaji povremeno borave u Trakošćanu sve do 
1944. kad se iseljavaju u Austriju, ubrzo zatim dvorac je 
nacionaliziran. 

1953. osnovan je muzej sa stalnim postavom. Danas je 
dvorac u vlasništvu Republike Hrvatske. 


Put 

Trasa je dužine 13 km. 
Predviđeno vrijeme 
hoda je oko 2,5 sata 
cestom kroz šumu.) 

Donja Višnjica 

Župna crkva Pohođenja Blažene Djevice 

Današnja župa u Donjoj Višnjici pripadala je župi 
Kamenica do 1705. godine, ali još 1483. godine spominje se 
Emerik, svećenik u Višnjici koji je podmirivao desetinu Kaptolu. 
Vjerojatno na području kameničke župe nije mogao djelovati 
samo jedan svećenik jer je bila vrlo velika površinom. Prvi pisani 
trag s ovog područja nalazimo davne 1244. godine u Povelji kralja 
Bele IV. Tada su varaždinskom županu Mihajlu darovani 
Zlogonje, Klenovnik, Lobor i Velika. Višnjica Donja, Višnjica 
Gornja i Bednjica prvi put se spominju 1417. godine u Potvrdi 
biskupskih statuta. 

Svetište 

Župu BI. Dj. Marije u Višnjici utemeljio je grof Ivan 
Drašković sa suprugom Katarinom r. Brandis početkom 1705. 
godine. Područje višnjičke župe odcijepljeno je od župe 
Kamenica, a jednim manjim djelom od Bednje. 

Župnom crkvom nove višnjičke župe postala je do tada 
kamenička kapela Pohoda B. D. Marije u Višnjici. 

Povijest 

Građena je od 1640. do 1666. godine. Crkva je u početku 
bila zidana i dosta malena pa je s vremenom dograđivana i 
proširivana. Budući da je u tu crkvu dolazilo mnogo vjernika iz 
okolnih krajeva, a posebno iz Štajerske, unatoč proširivanju, 
postala je pretijesna. 1754. bi dograđena kapela sv. Valentina i 
time crkva dobiva oblik križa. Budući da je svetište bilo 
proširivano i dograđivano, nestale su, najvjerojatnije, fresko slike 
koje je radio poznati pavlinski umjetnik Ivan Ranger. Odlučili su 
ponovno 1765. oslikati freskama svetište. Slike su prikazivale 
razne prizore iz sv. Pisma. Pretpostavka je da je to oslikao 
pavlinski majstor Gabrijel Daller (ili Taller) koji je baš u to doba 
živio u lepoglavskom samostanu te ondje 1780. umro. 

Crkva je 1708. godine imala tri oltara. Veliki je bio posvećen 
Majci Božjoj. 1734. je odstranjen taj oltar i načinjen bijeli, novi. 
Radili su ga majstori iz Višnjice. No i taj oltar je zamijenjen i 
postavljenje novi u tirolskom stilu. Ostala dva oltara, sv. Barbare i 
sv. Ane, također su zamijenjeni oltarima sv. Ivana Nepomuka i sv. 
Franje Ksaverskog. Danas na tim mjestima stoje oltari Srca 
Isusova i Srca Marijina. 

Kad je 1738. sagrađena kapela sv. Josipa, stavljen je u nju 
oltar koji uz sv. Josipa ima i kip sv. Barbare, Josipa Arimatejskog, 
Ivana Krstitelja, sv. Ivana evanđeliste, te sv. Budimira i sv. 
Zvonimira. Ova posljednja dva zavjetnika jedinstveni su na 
području tadašnje zagrebačke biskupije. 

1754. prigrađena je s desne strane kapela i u nju je postavljen oltar 
sv. Valentina, uz koji se nalaze kipovi sv. Stjepana, kralja ugarskog 
i sv. Ladislava, kralja. Iznad je kip B. D. Marije i sv. Dominika. 

Put 

Ruta pješačkog puta ide od župne crkve lijevo nizbrdo do 
osnovne škole, zatim lijevo prema Žarovnici dolinom kanjona 
rječice Sutinska. (Tu se u Gorancu, na granici Klenovnika i 
Višnjice nalazi Mačkova špilja). Prolazi se šumovitim kanjonom 
uz Sutinsko vrelo i dolazi se do naselja Žarovnica. Skreće se 
desno uzbrdo do kapelice Gospe Snježne na brdašcu Jelenac. 


Kamenica - Kapela Majke Božje Snježne 


Povijest 

Prvi se put spominje 1639., a 1742. porušena je i izgrađena nova. 
Svetište u toj novoj kapeli prekrasno je oslikao u fresko tehnici 
1751. godine Ivan Ranger, pavlin iz Lepoglave. Ranger je u apsidi 
svetišta izveo monumentalnu slikanu arhitekturu oltara. Iznad 
oltara nadvija se krunski baldahin iz kojeg pada zavjesa sve do 
predele. Uza sitni kipić Snježne Gospe, smješten u niši apside 
svetišta, Ranger je naslikao između stupova likove ugarskih 
vladara, Sv. Stjepana, Ladislava, Emerika i Kazimira. U samom 

vrhu ovoga iluzionističkog oltara prikazan je Bog Otac. U krugu 
kupole svetišta naslikao je pet biljnih simbola Majke Božje: 
maslina, cedar, čempres, palma i ruža. U sakristiji se nalazi ormar, 
rad pavlinskog majstora iz Lepoglave, napravljen 1751. godine. 
To je izvanredno lijep i raskošno ukrašen primjerak 
polikromiranoga pavlinskoga sakristijskog ormara. Jedan dio 
ovog ormara nosi fino rezbarene konzole ukrašene apliciranim 
rezb arijama, pozlaćenim i polikromiranim). Kapela ima orgulje 
koje su prenijete iz župne crkve, a kupljene u drugoj polovici 18. 
st. u samostanu elizabetanki u Grazu. U crkvi su osim glavnog 
oltara podignuta još tri oltara. Jedan od njih posvećen je svetoj 
Jeleni, po kojoj se inače u narodu ta kapela zove sv. Jelena. Drugi 
oltar je posvećen sv. Barbari, a treći sv. Vidu. 

Tijekom povijesti, ova je kapelica bila drago hodočasničko mjesto 
domaćih, ali i vjernika susjednih župa na blagdan Snježne Gospe, 
Svetu Jelenu, Sv. Barbaru i za sv. Vida. 

Put 

Od kapele Gospe Snježne ide se nizbrdo i desno do župne crkve 
Sv. Bartola u Kamenici. 


Kamenica 

Župna crkva sv. Bartola bila je crkva Svih Svetih do 1640. kad je 
podignuta današnja posvećena sv. Bartolu, apostolu. Godinu 
dana kasnije posvetio ju je zagrebački biskup Benedikt Vinković. 
Crkva je jednobrodna, građena u baroknom stilu, sa zvonikom, 
propovjedaonicom, sakristijom, krstionicom te kasno barokno 
klasicističkim inventarom. Orgulje su iz 1844. Oltar sv. Donata 
postavljen je 1786., s patronicijem sv. Marije. Kip sv. Donata 
izradio je ptujski kipar Matija Gallo, dok je slikar iz Rogaške 
Slatine Franjo Faichtinger obojio i pozlatio oltar. Unutrašnja 
uređenost crkve pruža skladan dojam kasnobarokno 
klasicističkoga stilskog razdoblja. 

Kamenička župa imala je velikih poteškoća sa zvonicima. Jedan 
od njih gradio se 37 godina, a stajao je tek 26. Današnji zvonik je 
visok 32 metra, a podignut je 1850. Ista sudbina pratila je i zvona. 
Danas crkva ima tri zvona. 

Povijest 

Prvi se put Kamenica spominje 1334. godine u kaptolskim 
statutima. Ruševine srednjovjekovne tvrđave nalaze se stotinjak 
metara od središta Kamenice, s lijeve strane ceste prema Ravnoj 
gori. Pretpostavlja se da je sagrađena u drugoj polovici 13. 
stoljeća, a prvi put se spominje u darovnici kralja Žigmunda 
Hermanu Celjskom. Tvrđava je razorena 1463. godine, ali nije 
poznato tko ju je razorio. 

Nakon izumiranja loze Celjskih, kada je u Beogradu 
Ladislav Hunjadi ubio Ulrika Celjskog, Kamenica dolazi u posjed 
Jana Vitovca. Kako su Vitovci u ratu između Matijaša Korvina i 
njemačkog cara Friedricha prešli na Friedrichovu stranu, posjed 
im je oduzet. Matijaš Korvin daruje zagorsku grofoviju u sklopu 
koje se nalazila i Kamenica svojem nezakonitom sinu Ivanišu 
Korvinu, a on ju daruje Ivanu Gyulayu pa Kamenica pripada ovaj 
obitelji sve do 1568., kada obitelj izumire. Po smrti Ivaniša 
Korvina, njegova udovica Beatrica Frankopan darovala je 
Kamenicu lepoglavskim pavlinima. Pavlini nisu mogli preuzeti 
Kamenicu jer darovnicu nije potpisao kralj. Po dodjeljivanju 
Trakošćana i Kamenice Juraju II. Draškoviću, pavlini su pokrenuli 
sudski spor koji je trajao oko 130 godina, a 1730. godine Banski 
stol dosudio je Kamenicu Draškovićima kao nedjeljivi dio 
vlastelinstva Trakošćan. 

Put 

Od župne crkve u Kamenici, trasa puta ide desno do 
raskršća i skreće se prema naselju Crkovec. Tu se skreće lijevo i 
prolazi se cestom koja vijuga poljima i vinogradima. Tu, na tom 
mjestu između dvije planine, Ivanščice i Ravne gore, s tih 
brežuljaka može se odjednom vidjeti sedam crkvica, sedam 
tornjeva na brežuljcima. Trasa se spušta prema gradskom groblju 
i lijevo prema Lepoglavi. 

Trasa je dugačka oko 20 km, a predviđeno vrijeme hoda je oko 4 
sata. 

Alternativna trasa puta je od međunarodnoga graničnog 
prijelaza Macelj (autobusi i veće skupine) lijevo prema 
Trakošćanu i ispod dvorca se skreće lijevo prema raskršću 
Cvetlin-Donja Višnjica . 

Lepoglava 



Jedan je to od manjih gradova u Hrvatskoj, pa ipak prava 
duhovna metropola koja zaslužuje da joj posvetimo više 
pozornosti. Ovo pavlinsko sjedište dalo je pečat mnogim 
crkvama, a u duhovnom i kulturnom smislu cijeloj Hrvatskoj. 
Pavlini su bili veliki pobornici štovanja B. D. Marije, pa i sama 
Marija Bistrica zahvaljuje svoj procvat pavlinskom biskupu 
zagrebačke biskupije Martinu Borkoviću. 

Svetište 

Svaki posjetitelj koji stupi preko praga ove lijepo izgrađene 
i još ljepše oslikane i kipovima ukrašene crkve, ostaje zadivljen. 
Posebnu pažnju privlači svetište. Dugačko je gotovo 14 metara, 
isto toliko visoko, a 7 široko. Svetištem dominira glavni barokni 
oltar iz 18. stoljeća. Remek djelo je pavlina Alekseja Konigera, 
poznatog kipara drvorezbara i fratra Klemensa koji je izradio 
tabernakul. Oltar na drugi način, većom ljepotom, nadopunjava 
poruku s pročelja crkve. U gornjem najvišem djelu oltara kip je 
Boga Oca koji okružen mnoštvom anđela suvereno vlada 
svijetom. Ispod, umjesto kipa B. D. Marije kako je to na pročelju 
crkve, na oltaru je među lijepo oblikovanim stupovima, pod 
veličanstvenim baldahinom koji nose anđeli, slika Majke Božje 
Čestohovske. Na konzolama i među stupovima kipovi su 
zapadnih crkvenih otaca u nadnaravnoj veličini. Poredani su 
jednako kao i na pročelju crkve, dolje sv. Ambrozije i Augustin, a 
iznad njih sv. Grgur Veliki i Jeronim. Nad menzom je u istom stilu 
lijepo izrađeno, ukrašeno anđelima i u drvu izrezbarenim 
cvijećem zavidne ljepote, prostrano svetohranište. 

Zidovi i svod svetišta ukrašeni su fresko slikama našega 
najpoznatijeg umjetnika te vrste, pavlina Ivana Krstitelja 
Rangera. Ranger je bio brat laik. Nije, dakle, propovijedao kao 
svećenici pavlini, pa je svoju vjeru i bogatstvo duha pretočio u 
slike. One govore snažnije od riječi. Iznad Rangerovom rukom 
oslikanih sedilija na kojima su u dvadeset slika prikazane zgode 
iz Isusovog života, na zidovima su dvije po osam metara dugačke 
fresko slike. Na lijevoj strani naslikan je Isus kako izgoni trgovce 
iz hrama, a na desnoj Isus kao dvanaestogodišnji dječak u hramu 
među starozavjetnim mudracima. Oni ga pažljivo slušaju 
provjeravajući njegove riječi u Svetom pismu. Drugim riječima, 
Ranger je tim slikama htio kazati što se u crkvi ne smije, a što treba 
raditi. Na svodu svetišta četiri su evanđelista, a vrhunac je slika 
Bezgrešne Djevice (jako je stradala dok je crkva bila zatvorena), po 
njoj crkva ima ime Bezgrešnog začeća blažene Djevice Marije. 
Taj središnji dio crkve na posjetitelja ostavlja dojam prostranosti i 
jednostavnosti. Na bjelini zidova ističu se oltari i 
propovjedaonica. U to se dobro uklapaju štukature u kapelici 
Presvetog Trojstva i mrežasti svod crkve na četiri polja. Lađa 
prema svetištu završava s dva pokrajna oltara. Lijevi je posvećen 
anđelima čuvarima, a desni sv. Ani. Od dva oltara na lijevom zidu 
lađe teško je izabrati koji je skladniji i ljepši. 

Oltar svetoga Pavla pustinjaka, po kojem su pavlini dobili 
ime, s velikom je pažnjom do najsitnijih detalja izrađen. Za njega 
možemo kazati da je čitav posvećen pustinjacima. Tu su uz Pavla 
pustinjaka, Antun opat i Ivan Krstitelj, a na gornjem dijelu anđeli 
odnose proroka Iliju u nebo. Oltar sv. Križa zatvara stari gotički 
ulaz u samostan. Uz raspelo koja odražava Kristovu snagu i na 
križu, stoje ljubljeni učenik Ivan i Isusova majka Marija, a na 
samom je vrhu od drva izrezbaren Veronikin rubac. 
Oltar Trpećeg Isusa je u istoimenoj kapeli koju je 1673. podigla 
Judita Balagović. Ukrašen je baroknom zmijolikom 
ornamentikom. Na vrhu je kip Dobroga Pastira, a pod njim slika 
uskrsloga Isusa uz kojega stoji anđeo s križem na lijevoj strani, i 
anđeo s ljestvama na desnoj. Nad menzom je slika Marije s 
mrtvim Isusom u krilu. Propovjedaonica je puna simbolike, 
remek djelo. Crkva posjeduje vrijedne orgulje koje je dao izraditi 
Pavao Ivanović 1649., arestaurirao ih je 1737. Ivan Janišek iz Celja. 
Na koru je jedna od najljepših Rangerovih slika. Janje stoji na 
knjizi sa sedam pečata. Klanjaju mu se dvadeset i četiri starca. Iz 
varaždinske katedrale gdje su bile sklonjene, na kor crkve vraćene 
su Rangerovom rukom oslikane, korske klupe. Slike prikazuju 
zgode iz života poznatih pustinjaka: Ilije proroka, Antuna Opata, 
Ivana Krstitelja, Pavla pustinjaka i drugih. Slikama dvanaestorici 
apostola i zgodama iz života sv. Petra, Ivan Krstitelj Ranger 
ukrasio je sakristijski ormar. 

Pod bijelim kamenim podom crkve počivaju pavlini: Ivan 
Belostenec, Ivan Krstitelj Ranger, Hilarion Gašparoti i Ivan 
Krištolovec. 

Povijest hrvatskog Clunyja 

Kralj Sigismund je 27. siječnja 1399. godine već gotovo 
porušeni stari grad Lepoglavu na brežuljku Gorica dodijelio 
grofovima Celjskim. Sljedeće godine zalaganjem grofa Hermana 
Celjskog tu je utemeljen Pavlinski samostan "sub Lepoglava". 
Ovom u početku malom samostanu, Fridrich, sin grofa Hermana, 
izdaje 9. ožujka 1451. godine povelju kojom ga oslobađa od nekih 
prije nametnutih daća. 

Turci su na blagdan sv. Bartola apostola 1481. godine 
opustošili samostan i crkvu. Dolaskom novoga gospodara Ivana 
Korvina, sina kralja Matije (1489. godine), samostan je popravljen 
i crkva (1491. godine) prepravljena i produžena. Slijedila je 
dogradnja sakristije i istočnog dijela koji je posve dovršen 25. 
siječnja 1656., a godine 1663. dovrši se sjeverni dio i spoji s 
istočnim za vikarijata Solonyjeva. Zapadni je dio samostana 
dovršen poslije godine 1673., a dvije godine kasnije opaše se cijeli 
samostan zidom. 

Vanjska su vrata sa zidom bila podignuta 1604. godine. 

U samostanu su bile dvije lijepo urešene blagovaonice: zimska 
koja je 1719. godine povećana i ljetna koju je 1722. godine dao Ivan 
Petheo oslikati. Veliku pažnju pavlini su posvećivali zajedničkim 
prostorijama, dok su njihove sobe bile jednostavne i skromne. 
Samostan je kao građevina bio nadaleko poznat po svojoj ljepoti. 
Govorilo se da se može nositi s mnogim bečkim građevinama. 
Pavlini su katolički crkveni red, isprva pustinjački, a zatim 
samostanski. Živjeli su tri evanđeoska savjeta: poslušnost, 
siromaštvo i čistoću. Da bi to mogli, prijanjali su uz svagdašnju 
molitvu, slavili zajedno Euharistiju, proučavali Sveto Pismo, 
djela crkvenih naučitelja i njegovali liturgijsko pjevanje. Skladno 
su živjeli svećenici i braća laici nazivajući se međusobno fratrima. 
Težili su osobnom posvećenju. 

Uz to pavlini su se bavili i drugim djelatnostima. Zapažen je 
njihov doprinos znanosti, posebno školstvu, kulturi i umjetnosti. 
Početkom petnaestog stoljeća (1503. godine) pavlini u Lepoglavi 
otvaraju gimnaziju. To je početak školstva u Hrvatskoj. 
Samostanu u Lepoglavi bila je dodijeljena organizacija školstva za 
cijelu hrvatsku i ugarsku provinciju. Nastavni je program bio 

sličan onovremenim europskim gimnazijama. Nakon osnovnog 
znanja (čitanje, računanje, pisanje i pjevanje), pristupalo se 
triviumu (gramatika, aritmetika i geometrija) i quadriviumu, gdje 
su učili muziku, astronomiju, dijalektiku i retoriku. Nastava se 
održavala na latinskom jeziku, a u prvim godinama su se djeca 
pomagala materinskim, kod nas hrvatskim jezikom. Ova prva 
gimnazija djeluje do Mohačke bitke 1526. godine. Pedeset godina 
kasnije, 1582. godine se obnavlja i djeluje neprekidno sve do 1637. 
godine. "Lepoglava neka bude rasadište mudrosti, znanja i 
kreposti". Tako su odlučili pavlini na generalnom kapitulu koji je 
održan u Lepoglavi 1581. godine pod vodstvom generala reda 
Stjepana iz Trnave. Drugim riječima, ondje gdje je glava reda, i 
gdje se mlađa braća poučavaju u mudrosti i pobožnosti, tu neka 
budu najučeniji i najpobožniji pavlini da bi mladi mogli steći 
potrebno znanje i vidjeti uzore pobožnog i kreposnog života. 
Toga su se uglavnom narednih desetljeća i držali pa je gimnazija 
otvorena i svjetovnoj mladeži imala šest razreda i tako bila u 
rangu s poznatijim europskim gimnazijama onoga doba. 

Visokoškolska nastava filozofije započinje u Lepoglavi 
1656. godine. Nedugo zatim, 1671. godine papa Klement X. 
priznaje sveučilišni stupanj Lepoglavskog učilišta, što potvrđuje i 
car Leopold 1674. godine. Lepoglavska akademija je tako dobila 
pravo na dodjeljivanje visokih znanstvenih stupnjeva, doktorata 
iz filozofije i teologije. Prvim doktorom filozofije u Lepoglavi 
proglašen je Ladislav Landor 1674. godine. Na pavlinskim 
učilištima se uz latinski ravnopravno koristio i hrvatski jezik u 
svim njegovim varijantama. U Lepoglavi kajkavština, a na 
drugim mjestima već prema tome gdje su se nalazili, čakavština i 
štokavština i to ne samo u školstvu, nego i u književnosti i liturgiji. 
Zahvaljujući filozofiji i teologiji, Lepoglavski je samostan skupio 
golemu knjišku građu. Najviše zasluga pripada Gašparu 
Malečiću koji je sa svojih putovanja dopremio u Lepoglavu 
mnoštvo knjiga. Ivan Krištolovec, u svemu pomažući Malečića, 
izgradio je 1710. godine samostansku knjižnicu. Čini se da je to 
bila najljepša, najbogatija i najveća knjižnica u Hrvatskoj. (Do 
danas je ostala samo knjižnica, knjige su nestale). Zahvaljujući 
procvatu reda, odličnoj nastavnoj djelatnosti i dobro vođenom 

gospodarstvu, pavlini su koncem sedamnaestog i u 
osamnaestom stoljeću sustavno izdavali knjige svojih članova. 
Spominjemo samo neke naslove kronološkim redom: 1665. 
(Graz) Ivan Belostenec: Bogumila (Šest pesmih od sv. Pavla 
pervoga pušćenika) te 1672. (Graz) Predike o sv. tielu Isusovom na 
hrvatskom jeziku i Gasophilacium (1740.) tiskan u Zagrebu I i II dio; 
1744. (Graz) Josip Bedeković: Manuale (to je priručna knjižica); 
1752 do 1761. Hilarion Gašparoti, svojevrsna enciklopedija 
svetaca Cvet sveteh u četiri opsežna sveska ilustrirana 
marijanskim svetištima. Četiri pavlina koji su bili priori 
Lepoglavskog samostana postali su zagrebačkim biskupima: 
Gyula Wolfgang (Vuk) (1549.-1550.) - unatoč kratkom vremenu, 
ostavio je riznici zagrebačke katedrale najvredniji predmet, mitru 
iz 16. stoljeća koju je ukrasio biserjem i zlatnim pločicama i 
reljefnim prizorima (navještenje i raspeće, evanđelisti i sveci). 
Drugi je bio Istranin Šimun Bratulić. On je naslijedio 1591. godine 
svog dobrotvora Stjepan iz Trnave i postao general reda, a 1603. 
imenovan je zagrebačkim biskupom i u toj je službi ostao sve do 
1611. godine. Unaprijedio je školstvo dovevši isusovce u Zagreb. 
Treći je Martin Borković (1667.-1687.) koji je obnašao i bansku čast 
u doba smaknuća bana Petra Zrinskog. Četvrti je Mirko Esterhazi 
(1708.-1722.) - on je gvardijanu kapucinskog samostana u 
Varaždinu Štefanu Zagrebcu omogućio tiskanje druge knjige 
njegovih propovijedi Hrana duhovna. 

Najugledniji pavlinski slikar, koji je najbolja svoja djela 
naslikao u Lepoglavi, bio je Ivan Krstitelj Ranger. Rođen je 1700. 
godine u Gotsensu u Tirolu. Pristupio je pavlinima kao brat laik 
1734. godine, a umro je 27. siječnja 1753. godine u Lepoglavi gdje 
je i pokopan. Među prvim njegovim djelima u Lepoglavi su fresko 
slike u kapeli sv. Ivana na Gorici (1731. godine), zatim zidna slika 
na pjevalištu župne crkva sv. Marije (1737. godine) i pet godina 
kasnije, 1742. godine, svetište, a pod kraj života je oslikao kapelu 
sv. Jurja (1750. godine) u Purgi. Osim crkve i kapela u samom 
samostanu je slikama ukrasio "priorove sobe" u samostanu te 
ljetnu i zimsku blagovaonicu. Pročelje crkve sv. Marije, svih 
sedam oltara kao i oltari u kapelama sv. Ivana Krstitelja na Gorici i 
sv. Juraja u Purgi uz oltarne slike urešeni su kipovima. 

Svi kipovi, iznimno velike umjetničke vrijednosti, 
izrađeni su u lepoglavskom samostanu. Većinom su djela kipara 
drvorezbara Aleksija Konigera i slikara polikromatora Franza 
Kochlera. Izrađeni su u drugoj polovici 18. stoljeća. Iznimka je 
stariji oltar Duha Svetoga koji je sto godina prije napravljen. Ime 
majstora rezbara nije poznato, ali je sigurno da je pripadao 
pavlinskom redu. Stariji su također i kipovi na pročelju crkve. 
Njih je 1711. godine izradio Johanes Vedl. 

"Pavlini kao nosioci kulturnih stremljenja u vjerskom 
životu zarana su shvatili glazbu kao mogući izraz čovjekovih 
senzibilnih čuvstava, njegova zanosa i oblik njegova emotivnog 
izražavanja. Kao što čovjek riječju može izraziti svoje uvjerenje, a 
gestom poštovanje, tako i glazbom može izraziti svoj ushit, 
radost, bol i sreću" (A. Mohorovčić). Pavlini su njegovali pjevanje 
gregorijanskog korala i crkvene pučke popijevke. Stoga im 
instrumentalna glazba nije karakteristična. Ipak su u Lepoglavi 
od šest njihovih orgulja (što nije mnogo u odnosu na brojne 
samostane), sačuvane dvoje; u crkvi sv. Marije (1649. godine) i u 
kapeli sv. Juraja u Purgi (1755. godine). Pavlini su također ostavili 
iza sebe Pavlinsku pjesmaricu (1644.) s popijevkama za puk. U 
pavlinskom je redu odnjihan i svjetski poznati skladatelj hrvat 
Amando Ivančić. Skladao je dvadeset i jednu misu za različite 
prigode, o čemu svjedoče i nazivi npr., Missa s. Caeciliea Virginis et 
Martiris i slično. Dvije su njegove simfonije sačuvane u Hrvatskoj, 
a drugih dvadeset je razasuto po Europi. 

Najpotpuniji popis lepoglavske riznice potječe iz 1687. 
godine, a dopunjavanje sve do 1708. Prema tom popisu blaga, iz 
15. stoljeća potječu kaleži, kadionice, križevi. Od toga se sačuvala 
samo monstranca iz 1495. godine koju je Ivan Korvin poklonio 
samostanu, a čuva se u dijecezanskom muzeju u Zagrebu. Kada 
su pavlinski samostani ukinuti, najveći dio spomenutih 
umjetnina, a i drugih koje spominje povjesničar Đuro Szabo (šest 
svijećnjaka, veliki srebrni križ, kipovi sv. Pavla pustinjaka, sv. 
Augustina, sv. Marije, 28 srebrnih i pozlaćenih kaleža, dvije 
srebrne kadionice, devet srebrnih raspela, četiri relikvijara i šest 
vječnih svjetala, uz to vjerojatno i znatna količina skupocjenoga 
crkvenog ruha) odneseno je u Mađarsku gdje je netragom nestalo. 

Samostan sv. Marije u Lepoglavi bio je jedan od najbogatijih 
samostana, a ujedno i središte toga reda. Pavlini su uživali 
naklonost najznačajnijih velikaša Kraljevine, koji su red pomagali 
i darivali bogatim poklonima i zadužbinama. Uz to su i sami 
pavlini uvijek za liturgiju htjeli imati najbolje pa su nabavljali 
lijepe i dragocjene predmete. 

Bili su u svim porama života i kulture. Na ovim se 
prostorima i dvjesto godina poslije njihovog ukinuća pod vidom 
neke čudesne jeke osjeća njihova prisutnost. Na žalost 19. ožujka 
1786. godine, car Josip II. Carskim dekretom ukida redovnike. 
Pavlini su morali ostaviti svoj način života i napustiti svoj lijepi 
samostan u Lepoglavi. 

U lepoglavskom samostanu kroz sljedećih šest desetljeća 
mijenjali su se gospodari kako su to određivali carski namjesnici. 
Nadzorništvo državnih dobara upravljalo je Lepoglavom od 
1786.-1808. godine. Kanonici čazmanskog kaptola, sklanjajući se 
pred Turcima, boravili su u Lepoglavi od 1832.-1835. godine, a 
potom se povukli u Varaždin. Poslije njih samostanu je država 
nametnula sasvim drugu namjenu. 1854. godine određen je za 
carsku kaznionicu. 

Put mučeništva 

Kraj trećeg i prva polovica četvrtog desetljeća prošloga, 
dvadesetog stoljeća iz zapisa samih robijaša komunista i drugih 
naziremo da se to razdoblje naziva "Marksistički univerzitet u 
lepoglavskoj kaznionici". Tada je u njoj boravilo nekoliko 
komunista na čelu s metalskim radnikom, političkim sekretarom 
MK KPJ za grad Zagreb, Josipom Brozom. S njim su bili Moša 
Pijade, Andrija Hebrang, Otokar Keršovani i mnogi drugi. No, 
progonjeni su ubrzo postali progonitelji. Dolaskom na vlast, 
komunisti su nemilosrdno progonili i zatirali sve crkveno. 
Nadbiskup zagrebački Alojzije Stepinac u lepoglavskoj je 
kaznionici započeo svoje mučeništvo 19. listopada 1946. godine i 
nosio taj svoj križ, strpljivo, drage volje i sa svim žarom, do 5. 
prosinca 1951 . godine, a tada je odveden u kućni pritvor u Krašić. 
Svojom prisutnošću on je posvetio ove patničke zatvorske 
prostore. Bio je u strožem dijelu zatvora u "Novoj zgradi". 

Soba u kojoj je bio zatočen sada je spomen ćelija, a iznad nje je 
kapela bi. kardinala Alojzija Stepinca u kojoj se na sv. misu, 
sakramente i molitvu okupljaju zatvorenici. "Na mjestu gdje je 
kardinal trpio, tu je i proslavljen" - riječi su varaždinskog 
biskupa Marka Culeja. Što zaključiti? Četvorica priora 
lepoglavskog samostana bili su zagrebački biskupi, a blaženi 
kardinal Alojzije Stepinac je u izmijenjenim povijesnim 
okolnostima tu započeo svoje mučeništvo. Nedokučivi su putovi 
Božji. Lepoglavi je čini se još samo mučeništvo nedostajalo. 
Boravak bi. Alojzija Stepinca u Lepoglavi bio je povijesna 
prekretnica. Poslije njega su se tu kalili budući demokratski 
hrvatski političari među kojima i prvi hrvatski predsjednik Franjo 
Tuđman. 

"Lepoglavski samostan! Nekadašnje rasadište kulture, 
znanosti i prosvjete, sijelo prvog filozofskog i bogoslovnog 
fakulteta u ovom dijelu Europe! Koliko je stranica hrvatske 
povijesti povezano uz ove debele zidine - koliko je tragedija našlo 
svoj epilog u ćelijama ovog samostana! Kako nam se sudbina 
narugala, kako se opakom pokazala! Kuća molitve, mira, nauka, 
rada, napretka - pretvorena je u jazbinu najraznovrsnijih 
zločinaca, u dom oceubica, kradljivaca, obešćastitelja! Podno 
Ivančice šetali su jednom učeni pavlini s brevijarom u ruci, slaveći 
gospodara svjetova i stvoritelja crva, jednom su tu oni slavili 
Onoga, koji sve drži i čije oko dopire u srca i bubrege, danas tu 
šetaju u živim kružnicama bogopsovaći i odmetnici ljudskoga 
roda! Gorkog li sarkazma! I dok se nekad iz tih zidina dizao duh 
slobode svojevoljno zarobljenih sinova Božjih, danas su one 
opasane visokim bedemom nad kojim bi mogao biti upisan natpis 
sa vrata Danteova pakla ..." - napisao je zatvorenik Jerko Skračić. 

Znamenitosti 
Lepoglavska čipka 

Za Lepoglavu valja dodati još jednu važnu pojedinost: 
Lepoglavsku čipku. Ona je upisana na UNESCO-ovu listu 
nematerijalne kulturne baštine i nosi znak "izvorno hrvatsko". U 
rujnu svake godine održava se tradicionalna manifestacija - 
"Međunarodni festival čipke", kojom se doprinosi očuvanju 
vještine čipkarstva te oplemenjuje turistička ponuda. Čarolija je to 
niti za koju se pretpostavlja da je u Lepoglavu došla s pavlinima. 
Njih već odavna nema, ali čipka je ostala neprekinuta 

tradicija kraja. Tako je čipka koja karakterizira odjevne detalje 
aristokracije, postala svojina seoskog puka. 

Procvat je doživjela krajem 19. i početkom 20. stoljeća zahvaljujući 
Zlati pl. Suflaj koja je organizirala izradu čipke i obogatila je 
narodnom ornamentikom. Njezinu ulogu preuzima Danica 
Brossler koja osniva školu čipkarstva i organizira prodaju i 
izložbe. 

Na svjetskim izložbama Lepoglavska čipka osvaja 1937. u 
Parizu zlatnu, a 1939. godine u Berlinu brončanu medalju. 2011 
godine na Međunarodnom festivalu čipke u Vologdi u Rusiji 
osvaja prvo mjesto za najbolji autorski čipkarski rad. 

Vješte ruke od bijelog (bež) lanenog ili pamučnog konca na 
okruglom tvrdom podlošku i parnog broja batića (dedek i bateki) 
preko nacrtanog predloška sa stiliziranim geometrijskim, 
cvjetnim i životinjskim motivima, izrađuju skupocjenu čipku koja 
se može razgledati i kupiti u Galeriji Zadruge lepoglavske čipke. 

GALERIJA LEPOGLAVSKE ČIPKE 

Karmen Šoštarić, upraviteljica zadruge. Hrvatskih pavlina 7, 
42 250 Lepoglava, Tel.: +385 (0)42 770 427, 

Mob.: +385 (0) 98 355 813 
E-mail: zadruga.cipke@lepoglava.hr 
www.lepoglavska-cipka.hr 

Nalazište ahata 

Područje Gaveznica-Kameni vrh zakonski je zaštićeno 
1998. kao šesti geološki spomenik prirode u Hrvatskoj. Nalazište 
je poludragog kamena ahata (spominje ga u svom 
Gazophylaciumu Ivan Belostenec) i jedini je sačuvani fosilni 
vulkan u Hrvatskoj. Napušten kamenolom Gaveznica podsjeća 
na grotlo nekadašnjeg vulkana. Lokalitet je i arheološko nalazište 
s naseljem iz kasnobrončanog doba. 

Ahat je poludragi kamen (kvarc-silicijev dioksid) s nijansama 
svjetloplave do tamnosive boje. 

Udruga "Lepoglavski ahat" bavi se istraživanjem i 
prezentacijama hrvatskih minerala te izradom i prodajom 
suvenira od poludragog kamena. 

Gorica - Kapela sv. Ivana 

Kapelica sv. Ane sagrađena je u 17. st. istočno od 
pavlinskog samostana, gdje je nekada stajao stari grad odnosno 
lepoglavska tvrđava. Nakon požara, 1727. obnovljena je u 
baroknom stilu i posvećena sv. Ivanu Krstitelju. 

Koju godinu kasnije (1730.) u Lepoglavu dolazi Ivan Ranger, 
slikar iz Tirola i oslikava svetište u toj obnovljenoj kapeli. Slikao je 
na drvenoj podlozi, ali i freske na zidovima. Svoj rad posvetio je 
slikanju šesnaest sv. Ivana, vjerojatno svih do tada poznatih. 
Spominje i sv. Ivana, sina kralja Hrvatske i Dalmacije. Posebno je 
poznat pejsaž naslikan iza oltara. Slikajući u toj kapeli freske i 
uljem na drvu, tek pristigli Ranger kao da je htio reći i pokazati što 
sve on zna i umije. Razvijajući tehniku slikarskog iluzionizma, 
rastvarajući crkvene svodove i zidove, pružao je pogledu beskraj i 
tako dostizao nebeska prostranstva. 

Purga - Kapelica sv. Jurja 

Godine 1400. pavlinima je dana crkva koja se nalazila na 
vrhu brda zapadno od samostana u selu Purga. Na istom mjestu je 
1749. podignuta barokna crkva posvećena sv. Jurju. Crkva izvana 
djeluje kao skromna građevina, ali je iznutra kompletno oslikana 
Rangerovim freskama od kojih se posebno ističu Sv. Juraj u borbi 
sa zmajem i ispovijed seljaka pred pavlinom. Svojom oslikanom 
unutrašnjošću predstavlja vrhunac Rangerova stvaralaštva. Ovu 
crkvu Ranger je oslikao najvjerojatanije 1750. godine, dvije godine 
prije smrti. Jedina je crkva koja je u potpunosti oslikana njegovim 
freskama. Postoji opravdana teorija da je možda sebi pripremao 
crkvu gdje će biti pokopan. 

Informacije 

TKIC d.o.o., Hrvatskih pavlina 7, 42 250 Lepoglava, 

Tel.: +385 (0)42 494 308, Mob.: +385 (0)99 319 1786 
E-m ail : hr voj e . kovac@lepoglava.hr, 
www.tkic.hr 

TURISTIČKA ZAJEDNICA SJEVERNO ZAGORJE, 

Trg Hrvatskih ivanovaca 9b, 42240 Ivanec, 

Tel./fax: 042 784 284 

Turističko društvo grada Lepoglave, Hrvatskih pavlina 7, 
42250 Lepoglava, Tel: 042 494 317, Fax: 042 494 318 
e-mail: turizam@lepoglava-info.hr, 
www.lepoglava-info.hr 


Dvije premosnice 

Prije nego li se put nastavi iz Lepoglave prema Mariji 
Bistrici, važno je spomenuti dvije premosnice iz Lepoglave prema 
Trškom Vrhu, odnosno Krapini. 

Prva trasa polazi od župne crkve Blažene Djevice Marije u 
Lepoglavi nogostupom uz državnu cestu D 36 kroz Šumec, Očuru 
i Muriće. Dalje se ide državnom cestom do trećeg kamenoloma 
(bivše vapnare) i sada već na području Krapinsko zagorske 
županije skreće se desno u pravcu Trškog vrha (Krapina) i dolazi 
na put opisan u putu Trški Vrh - Marija Bistrica. 

Druga premosnica ide iz Lepoglave preko Očure i Gornjeg 
Jesenja (crkva sv. Ivana Krstitelja) i sa zasebne strane prilazi 
Trškom Vrhu. 


Lepoglava - Lobor 

Ovaj dio trase prolazi prijevojem preko planine Ivančšice kao 
najstariji hodočasnički put Ptuj - Kamenica - Lepoglava - Lobor - 
Belec - Marija Bistrica. Na tom dijelu puta očekuje nas prolazak 
kroz šumu, hladovinu i pored nekoliko izvora pitke vode. 
Osvježenje je moguće u planinskim potočićima. Trasa unatoč 
planini nije zahtjevna, a obiluje špiljama i zanimljivostima. Pri 
vrhu uspona nalazi se odmorište. Trasa je dužine 7 kilometara, a 
predviđeno vrijeme hoda je 2 sata. Trasa prolazi najviše do 6oo 
metara nadmorske visine. 

Trasa polazi iz centra Lepoglave tj. od Župne crkve B. D. 
Marije nogostupom do zaseoka Šumec. Kod pila se skreće lijevo i 
asfaltnim putem se dolazi do zaseoka Špaci i te do makadamskog 
puta u šumi Ivanšćici. Prolazi se neposredno uz Putarovu pećinu 
do Maksovog vrela cc 240 metara nadmorske visine. Iza vrela se 
skreće šumskim putom lijevo i penje se podnožjem Vilinske špice. 
( 6oo m). Dolazi se do proplanka zvanog Košenice . Trasa se spušta 
livadom između Melinšćine i Gornjih Labaša do ceste Novi 
Golubovec - Lobor kod mjesta Siterice. Kanjonom rječice, 
asfaltnim putom dolazi se do Lobora. 

Lobor - Majka Božja Gorska 

Za A. G. Matoša, Lobor je magična polazna točka, ozračje 
u kojem je spoznao da je hrvatska duša zagorski kraj i da nema 
boljeg prostranstva za provesti ferije, nego baš tu gdje su ga 
nadahnjivale najljepše putopisne poredbe dok je riječima 
oslikavao loborske krajobraze. I u tom mjestu čudesne prirode i 
pradavnih legendi (o đavlu koji mrsi račune, o Crnom Tomi 
Loborskom...) iznad samog mjesta Lobora gledano s južne strane, 
uzdigla se na kamenoj stijeni crkva Majke Božje Gorske, a ispod 
te pećine koja na sebi nosi sveto zdanje, kao da je Mojsije baš tu 
udario svojim čudotvornim štapom, teče osvježavajuća voda, 
izvor u stijeni, za koji ljudi ovog kraja još trebaju doći do svijesti da 
je poput lurdske vode dio priče o Majci Božjoj Gorskoj. Lokalitet je 
prepun starine okružen starim građevinama poput Pustog 
Lobora (13. st.). A iz tog je vremena i kapela sv. Petra u obližnjoj 
Petrovoj Gori, Oštrcgrad, Loborgrad (koji su sagradili Keglevići 
nakon što su napustili Pusti Lobor) i okolne crkvice. I sama crkva 
Majke Božje Gorske smještena je na starom hrvatskom groblju iz 
11. stoljeća. Ovdje sve priča o starini. Istraživanja započeta na 
platou Majke Božje Gorske 1998. potvrđuju daje život ovdje tekao 
od brončanog i starijega željeznog doba preko antike sve do naših 
dana. Kažu da je ovdje i kolijevka hrvatskog kršćanstva, bar što se 
tiče sjeverne Hrvatske. Svjedok tome ovdje je starokršćanska 
krstionica. 

U daljini Ivanščica priča svojim imenom o ivanovcima, a 
templari su tu živjeli u obližnjem Oštrcgradu i smatrali svojom 

zadaćom osigurati baš hodočasničke putove i davati utočište i 
okrepu putnicima. 

Svetište 

To kameno jednobrodno izduženo zdanje ima 
arhitektonski istaknuto mjesto među srednjovjekovnim crkvama 
baš kao što i u panorami loborskog kraja ima dominantan položaj 
sa svojim uzdignućem prema uzvišenosti. 

Prvi detaljni opis crkve zapisan je 1676. godine. Negdje u to 
vrijeme pada i podizanje baroknog oltara na kojem središnje 
mjesto ima Majka Božja s Isusom u naručju. Bočno između 
stupova su kipovi sv. Jurja i sv. Lovre, a uz njih stoje sv. Barbara i 
sv. Katarina. Iznad toga prvog plana, reljefni je prikaz Marijinog 
krunjenja, uz kipove sv. Petra i Pavla. Oltar pri vrhu završava 
golgotskim motivom. Da je to bilo važno romarsko stjecište, 
potvrđuje i barokni cintor kakvim se mogu podičiti samo važna 
hodočasnička svetišta. S nutarnje strane otvorene su arkade. U 
baroknom 18. stoljeću podignut je i zvonik. Lijep primjer baroka je 
i propovjedaonica nastala sredinom 18. stoljeća, dok su orgulje 
sagrađene 1786. godine. 

Može se uistinu reći da je svako stoljeće ostavilo svoj trag 
u ovoj zavjetnoj crkvi belečkog dekanata, a nalazi stari tisuće 
godina povećavaju strahopoštovanje koje nas obuzima dok 
prilazimo Majci Božjoj Gorskoj pored poklonca koji, premda 
rustičnog stila, sugestivno dočarava Marijinu žalost i bol kad je 
primila u krilo tijelo mrtvog Sina. Ima uistinu mnogo razloga da 
se krene putovima ovoga kraja koje je opisao Matoš uspoređujući 
gasToskanom. 

Povijest svetišta 

Smatra se da to sakralno zdanje posvećeno Majci Božjoj 
postoji još iz 14. stoljeća. Njezin prvi spomen nalazimo na popisu 
župa 1344., a potom u kanonskoj vizitaciji tek 1639. godine. 
Svjedok da je riječ o još većoj starini od spomenutih godina, 
sačuvani je hrvatski pleter koji je baš tu pronađen, a datira iz 
godine 1076. Najstariji je spomenik te vrste u kontinentalnom 
dijelu Hrvatske, kojega se jedan dio čuva u Loboru, a drugi dio u 
Arheološkom muzeju u Zagrebu. Pronađen je upravo u ovoj 
kapeli 1946. godine kao tek krnja rečenica o još nedovoljno 
otkrivenoj povijesti ovog kraja. 

U svetištu su pronađene freske iz 14. i 15. stoljeća te čine 
posebitost ovog svetišta, a uprizoruju biblijske motive. 
Prevladavaju motivi vezani uz Mariju i Isusa. Središnji dio svoda 
prikazuje Presveto Trojstvo. Prava je šteta što su tek djelomično 
sačuvane jer tvore jedinstvenu cjelinu i rijetki su primjer 
gotičkoga zidnog slikarstva kontinentalne Hrvatske. Zidne slike 
su bile ukrašene karakterističnim gotičkim vegetabilnim 
motivima koji su se protezali sve do trijumfalnog luka. 


Put 

Put nastavlja južnim obroncima Ivanščice i spušta se prema još 
jednom biseru romarske krunice. 


Belec - Majka Božja Snježna 

Majka Božja Snježna ponajljepši je biser baroka. Sve je 
počelo kada je Elizabeta Keglević, udovica Jurja Erdodyja u 
mjestu zvanom Kostanjevec (ili Kostanjek) sagradila 1674. 
godine, kao svoju zadužbinu, crkvu u kasnogotičkom slogu 
pridodavši joj drveni toranj. 

Povijest 

Po zapisu sačuvanom u spomenici belečke župe, djelu 
neumornog kroničara Vjekoslava Noršića koji je bilježio 
pripovijedanje ljudi i legende, to prvo zdanje bilo je loše izvedeno 
tako da rušenje nisu spriječili ni neprestani popravci. Na mjestu 
porušene crkve konačno je od 1739.-1741. sagrađena solidna 
crkva zaslugom župnika Pavla Kuneka. Njegovom sposobnošću 
da u taj projekt uključi ugledne i moćne donatore, postala je ova 
crkva najpoznatiji spomenik baroka u cijeloj Hrvatskoj . Anonimni 
pisac 1758. godine ostavio nam je onovremeni rukopisni opis 
sačuvan u Arhivu Hrvatske akademije znanosti i umjetnosti: 
"Descriptio Novae Ecclesiae Beatissimae Virginis Mariae sub titulo ad 
Nivesfundatae alias Bellechensis dicta." 

Svetište 

Neobično nepravilan tlocrt svetišta i pobočnih kapela 
upućuje na korištenje starih zidina kasnogotičke kapele. Izvana 
svojom jednostavnošću ne odaje da je riječ o reprezentativnom 
zdanju. Tek cintor s ugaonim baroknim tornjićima daje naslutiti 
da ova crkva ide u red važnih i glasovitih prošteništa. Ali ako je po 
vanjštini prvi dojam skroman, unutrašnjost se otvara u punoj 
raskoši: tu nas osupnu Atlanti, Heraklo, Samson u lavljoj koži, pa 
četiri visoke korintske kolumne, polukolumne, pilastri, kartuše - 
a sredinom dominira kip Majke Božje Snježne okružen zlatnim 
zrakama i anđelima. Sa strane su kipovi Sv. Triju Kraljeva i sv. 
Stjepana, kralja. Na stijenama s lijeve i desne strane oltara stoje 
anđeli s grbovima Baltasara Bedekovića Komorskog i žene mu 
Rozalije Somogy, o čijem je trošku 1743. godine podignut oltar. 
Smatra se najljepšim dijelom toga oltara najviši plan s Presvetim 
Trojstvom, sv. Helenom i sv. Rozalijom uz neizostavne anđele. 

Ne zaostaje ni pobočni oltar posvećen sv. Josipu, a dao ga je 
sagraditi grof Ivan Čikulin - što je vidljivo po njegovom grbu na 
vrhu. Na velikim volutama nalaze se apostoli sv. Matija i sv. Ivan. 
Desni pobočni oltar koji je dao sagraditi zagrebački župan Nikola 
Vojković, posvećen je tada popularnoj svetici sv. Barbari. Iza tih 
raskošnih baroknih oltara nešto skromniji su oltar sv. Ružarije, 
sagrađen troškom kaločkog nadbiskupa Gabrijela Patačića i oltar 
svetog Stjepana Prvomučenika, dar biskupa Stjepana Puca koji je i 
posvetio crkvu 12. kolovoza 1750. godine. 

Među veličanstvenim detaljima svetišta ističe se 
propovjedaonica za koju poznati naš povjesničar umjetnosti 
Artur Schneider kaže da može stati "uz bok najljepšoj njemačkoj 
propovjedaonici u Wilheringu (izvedena gotovo u isto vrijeme), a 
možda je i nadmašuje". Ograđena je reljefima sa scenom plesa oko 
zlatnog teleta, snom patrijarha Jakova i drugim starozavjetnim 
motivima poput Jošue i Kaleba kako nose velike kanaanske 
grozdove kao dokaz plodnosti zemlje koju im Bog daje u posjed. 
Tu su i kipovi proroka Izaije i Jeremije sa završnom skupinom 
gdje Bog predaje ploče zakona Mojsiju dok uz njega stoje Aron i 
Jošua. Troškove za taj ponajbolji spomenik baroka podmirili su 
župnik Pavao Kunek i podžupan Ignacije Bedeković Komorski. 

Živo obojena ograda pjevališta predočuje nam Drvo 
spoznaje (s grbom porodice Vojković) kojem dodatnu teološku 
priču izriču svojom prisutnošću Blažena Djevica Marija, Adam i 
Eva s anđelima. Kipovi su izrađeni u drvetu s bogatom pozlatom. 

Sve to, uz raskošne stropne freske, među kojima se 
posebno ističu one u kapelici sv. Stjepana Prvomučenika, tvori 
jedinstveni i savršeni sklad. Taj slikarski dio posla bio je povjeren 
znamenitom slikaru Ivanu Krstitelju Rangeru koji je neumorno 
oslikavao mnoge pavlinske crkve poput one u Lepoglavi, Purgi, 
Sveticama... Kod njega, kad se primio posla, ništa nije ostalo 
neoslikano pa bila to sakristija ili zadnja vratašca crkvenog 
inventara. Njegov posao trajao je samo tri godine s dobro 
osmišljenim slikarskim i teološkim tekstom. Dominira prikaz 
Presvetog Trojstva i krunjenje Bogorodice u nebu. Oslikana je i 
legenda odakle i potječe naslov Marija Snježna: riječ je o 
Marijinom ukazanju na rimskom brdu Eskvilin koji je usred ljeta 
pokriven snijegom. Vidjelice kleče pred bogatom iluzionističkom 
arhitekturom tipično za Rangerovo vizualno produbljivanje 
unutarnjeg prostora. Ističu se i medaljoni s tematikom radosnog 
otajstva utjelovljenja Božjeg Sina. Uz razne druge motive Starog i 
Novog zavjeta, tu su i četiri crkvena naučitelja: Grgur, Jeronim, 
Bernard i Augustin. I u drugim crkvama i kapelama koje je oslikao 
Ranger vidljiva je naracija koja se preklapa s propovijedima 
njegovog subrata pavlina Hilariona Gašparotija. 

Posebnu vrijednost ove crkve tvori bogati crkveni inventar. 
Ogledni primjer našega i europskog baroka svakako je dostatni 
razlog za svaku turističku znatiželju, a Gospa Snježna 
nezamjenjivi je odmor i osvježenje potrebno duhu. 

Ne treba ponavljati da se Belec s obližnjim Loborom 
nalazi u najljepšem dijelu Zagorja za kojeg poznati zemljopisac 
Dragutin Hire 1905. godine, iako piše znanstveno djelo, ne može 
odoljeti epitetima poput milovidno, vilinsko, čarno te je hodajući tim 
dijelom Ivanščice uzviknuo: "Lijepa si mi premila moja domovina 
Hrvatska". A gledati lijepe pejzaže i diviti im se, najbolja je 
zahvalna molitva Bogu. Za Belec se može reći da je najljepše u 
najljepšem. 

Vinski Vrh 

Prije no što uđemo u samu Mariju Bistricu, zaustavljamo 
se pored kapale Majke Božje na Vinskom Vrhu. U tekstu o Mariji 
Bistrici već je spomenuto da se upravo tu prvotno nalazio 
čudotvorni kipić Majke Božje Bistričke. 

Ova se kapela, pola sata hoda od Marije Bistrice, uvijek spominje 
uza svaki govor o povijesti Marije Bistrice kao prasvetište jer je 

glavni oltarni kip odnijet upravo iz ove kapele. Po istoimenom 
selu i brijegu gdje se kapela nalazi, Bogorodicu su prozvali Majka 
Božja Vinska. Mimo nje prolaze svi proštenjari koji Bistrici prilaze 
sa sjevera. 

Prvi put se spominje 1622. godine kada je to još bilo 
drveno zdanje. Današnja je podignuta 1677., a kameni toranj 
dovršen 1715. godine. Potres ju je, kao i bistričku crkvu, znatno 
oštetio 1880. godine, nakon čega je temeljito obnovljena. 

Marijin je kip izrađen od drva, a prikazuje Mariju s Isusom i 
žezlom kao kraljicu. 

S Vinskim Vrhom već smo na vratima Marije Bistrice gdje 
godišnje hodočasti oko 800.000 hodočasnika. 


Ivanec - Lobor 

Na ovaj se Međunarodni marijanski put priključuje i 
Ivanečki romarski put, a smatra se prvom obnovom jednog od 
krakova povijesnog sustava tradicijskih "bistričkih" 
hodočasničkih putova prije 13 godina na trasi između Ivanca i 
Marije Bistrice. Nastao je u čast posjeta pape Ivana Pavla II. Mariji 
Bistrici i tamošnjeg proglašenja Alojzija Stepinca blaženim 1998. 
godine. 


Ivanec 

Ivanec kao i cijela Ivanščica ime su dobili po ivanovcima, 
crkvenom redu Sv. Ivana Jeruzalemskog, koji se doselio u 
Hrvatsku u 12. stoljeću. Bili su vlasnici posjeda uz dolinu Bednje 
među kojima i Bele gdje je krajem 14. stoljeća stolovao prior reda 
Ivan Paližna ml. 

Ivanec se kao župa spominje tek 1574. godine. Prije toga nije bilo 
sakralnog objekta za puk, osim kapele sv. Ivana koja običnim 
ljudima nije bila na raspolaganju. Župnu crkvu sv. Marije 
Magdalene dao je sagraditi 1758. Ladisalv Erdody. Freske je 
naslikao slovenski slikar Antun Dovečer 1779. godine. 

Ivanec s okolicom ima prirodne uvjete za razvoj turizma, osobito 
seoskog s označenim vinskim cestama, s lijepim izletničkim 
stazama za šetnju, među kojima je i hodočasnička staza za Belec. 

Put 

Put je obilježen izvornim znakom papinskih boja: bijeli križ na 
žutom kvadratu. 

Krak koji je preostao od Ivanečkog romarskog puta, i dalje 
kreće iz središta Ivanca uz potok Bistricu do slikovitog sela 
Prigorca (pri gori). Tu počinje uspon na središnji masiv planine 
Ivanščice, koji se prelazi na prijevoju Prekrižje, nešto istočnije od 
najvišeg vrha planine. Slijedi spuštanje u smjeru juga, gdje tipični 
pitomi zagorski krajolik smjenjuje planinske šume, a planinarska 
staza ustupa mjesto seoskim puteljcima, a na kraju hodočasnike 
očekuje susret s veličanstvenim sakralnim zdanjem, zavjetnom 
crkvom Majke Božje Snježne. 


Dubrava Križovljanska - Bela 
(Varaždin - Bela) - Marija Bistrica 

(3. trak međunarodnog puta) 

Put 

Istočni ulaz hodočasničkog puta iz Slovenije nalazi se na 
graničnom prijelazu Dubrava Križovljanska, uza samu rijeku 
Dravu. Iz stiješnjenoga graničnog prostora put se penje u 
vinorodna brda preko Babinca. Tu se nalazilo antičko naselja 
Anicij (ime dobiva najvjerojatnije po slavnoj rimskoj patricijskoj 
obitelji na koju se naslanjaju i naši Frankopani). Put nas dalje vodi 
do mjesta koje dobiva ime po župnoj crkvi: Sveta Barbara. Crkva 
je sagrađena 1775. godine na uzvisini odakle se pruža pogled na 
Sloveniju. 

Vinica 

Ovdje se nalazi znameniti stari Vinički grad iz 14. stoljeća 
sličan Velikom Taboru. Napušten je u 17. stoljeću kada nastaje 
novi dvorac u čijem je dvorištu postavljen Stup sramote. 

S južne strane ovih brda put dotiče Opeku, jedan od dva hrvatska 
arboretuma, s istoimenim dvorcem. Po lagano uzbibanom terenu 
dolina rječica Plitvice i Bednje put dotiče poznati dvorac 
Maruševec koji se spominje kao zidani dvor 1547., dok je ovaj 
sagrađen 1877. godine. 

Put dalje ide preko Cerja Nebo j se. 

Put zatim prolazi pored arheološkog nalazišta Stažnjevec, iz 
brončanog doba i dolazi do Ivanečke Željeznice. 

Margečan 

Crkva sv. Margarete spominje se 1431., a današnja je 
građena u baroknom stilu u 17. stoljeću iz kojeg posjeduje i ciborij 
od srebra. 

Put produžuje do ulaza u sutjesku Belski dol, kod sela Bela. 

Bela 

Tu nas dočekuju ruševine staroga templarskog burga na 
padinama Ivančice koji su podigli templari kao čuvari prijevoja i 
putova. Spominje se već 1163. godine. Mijenjao je vlasnike, a 
stradao u požaru 1481. godine. Kako je bila napuštena, ljudi su je 
prozvali Pusta Bela. Vlasnici Bele podigli su novu utvrdu s četiri 
obrambene kule sa šancem i pokretnim mostom. To je dvor Bela I. 
Prema legendi, u Beli se skrivao Rikard Lavljeg srca. U 18. st. 
sagrađen je u blizini još jedan dvor - Bela II. Cijeli taj kompleks 
danas spada pod grad Novi Marof . 

Belski dol vodi do prijevoja istočnih obronaka Ivanščice 
nakon kojeg se put spušta do naselja Podrute i nastavlja uza 
željezničku prugu i cestu uskom dolinom prema jugozapadu, sve 
do Marije Bistrice, uz značajniji otklon kod mjesta Hrašćina. U 
Mariju Bistricu put ulazi zasebnim krakom. 

Na taj se hodočasnički put u Beli priključuje Varaždinski put. 
Varaždinski romari imaju bogatu tradiciju u sklopu koje je 
posebno mjesto zauzimala Blažena Djevica Marija u Biškupcu. S 
tog gledišta i Varaždin je važan krak ovoga trećega 
međunarodnoga hodočasničkog puta jer se uz njega treba sjetiti i 
Varaždinskih Toplica, Ludbrega i Čakovca. 

Varaždin 

je grad bogate tradicije, odnedavno sjedište biskupije koji toliko 
obiluje turističkim i kulturnim sadržajima da ga u ovoj brošuri 
nije moguće, kao ni Zagreb, predstaviti ukratko.Od starog grada, 
povjesnih građevina, crkava i samostana (kapucini, uršulinke, 
isusovci i franjevci), tu se nakupilo za hodočasnike i turiste 

nezaobilazno obilje s bogatim kulturnim sadržajima i 
manifestacijama. 


Informacije 

Turistička zajednica grada Varaždina, Ivana Padovca 3, 
+385 42 201-005 


Put 

Put iz Varaždina za Mariju Bistricu ide preko Podruta 
gdje se nalazi Spomen kapelica Sv. Križa za poginule promatrače 
EZ, čiji je helikopter srušila JNA07. 01. 1992. godine. 

U Beli se varaždinski put priključuje na Međunarodni 
hodočasnički put koji dolazi iz Dubrave Križovljanske. Preko 
prijevoja Bele vodio je preko Ivančice jedan od najznačajnijih 
prijelaza od Varaždina prema Zagrebu. 

Put 

Put nas dalje vodi preko Gotalovca s kapelom Sv. Petra iz 
17. st. Tu se nalazi i mlin Topličica. Prelazeći preko Maretića s 
dvorcem Oštrićevih, koji je sagradio 1900. barun Rukavina, 
dolazimo do Hrašćine. 

Hrašćina 

U tom mjestu kao da se opet prisjećamo pavlina. Crkvu 
Sv. Nikole iz 17. stoljeća oslikao je Ivan Krstitelj Ranger svojom 
neumornom rukom. 

Za marijanske hodočasnike izdvajamo Trgovišće u župi 
Hrašćina s kapelom Majke Božje Žalosne. Prvotno je na tom 
mjestu bio pil iz 1697. godine oko kojeg je kasnije nastala kapela. 
Tako pil čini središte glavnog oltara s Marijom koja u naručju drži 
mrtvoga Sina. Kapela je izgrađena 1773. godine. U volumenu 
kapele ističu se bočne polukružne dvije kapele. 

Znamenitosti 

Od znamenitosti tu su bigamni rimski spomenik iz 2. st. 
poslije Krista, Pil Sv. Marka u Domovcu - 1644. zahvala za 
odlazak Turaka, kurija pl. Belošević - sagrađena u 19. st. kao kuća 
za odmor u vinogradu - danas privatno vlasništvo Spomenke 
Stimec - sastanci esperantista, vincilirska hiža iz 1848. 

U tom mjestu 26 .05. 1751. dogodio se pad željeznog meteorita 
(veći dio čuva se u Prirodnjačkom muzeju u Beču). 

Pešćeno 

Tu se nalazi kurija sagrađena početkom 19. st. 


T/ • V V» 

Konjscma 

Prvi put se spominje 1334. Ovdje se 1544. odigrala 
značajna bitka kada su se pred nadmoćnom vojskom Zrinski i 
VVildenstein morali povući u utvrdu Konjskih. Stari grad 
Konjščina sagrađen prije 1500., u novije je vrijeme obnovljen. 

Od sakralnih objekata, ističe se crkva Sv. Dominika iz 1734. 
godine. 


Sveti Ivan Zelina - Marija Bistrica 

Iako kratka, dionica hodočasničkog puta kojom su 
hodočasnici dolazili iz Sv. Ivana Zeline i šire okolice u Mariju Bistricu, 
ostala je samosvojna sa zasebnim ulazom u ovo proslavljeno 
hodočasničko mjesto. 



Sveti Ivan Zelina 


Za hodočasnika, na ovom putu najdojmljivija je već 
izdaleka proštenjarska crkva Sveta Tri Kralja s lukovičastim 
tornjem i cintorom iznad Komina iz 1699. godine. U bogato 
umjetnički urešenoj unutrašnjosti posebno se ističe glavni oltar, 
rad nepoznatog majstora iz 1729. godine. Među freskama kojima 
obiluje cijela crkva, ističe se ciklus na temu darova Duha Svetoga 
iznad svetišta. 

Povijest 

S nalazima iz kamenog i brončanog, a kasnije i željeznog 
doba, Zelina spada među najstarija naseljena mjesta. I u rimsko 
doba tuda je prolazila važna prometnica. Iznad sela Komin je 
arheološko nalazište na mjestu za koje se pretpostavlja da se 
nalazilo rimsko naselje Pyrri. 

Prvi put se spominje 1185., a privilegije slobodnog grada dobiva 
1328. 

U svojoj dugoj povijesti, Zelina je dala više značajnih 
pojedinaca, od moravečkih plemića u 13. st., zagrebačkog biskupa 
Aleksandra Mikulića od Brokunjevca, teologa i jezičara Josipa 
Đurkovečkog, banskog savjetnika Franju Žigrovića Pretočkog, 
kemičara Milutina Barača, do književnika i pjesnika Dragutina 
Domjanića koji je romarima ostavio marijansku pjesmu Suncu 
prosi šaka roža. Njegove je stihove izgovorio papa Ivan Pavao II. 
kad je pohodio Mariju Bistricu: "Tuj brat mi je vsaki", a Bistricom 
uvijek odzvanjaju njegovi poštenjarski stihovi Mariji: "Če ti i 
kesno dohajam, posluhnut me hočeš, kaj ne?" 

Znamenitosti 

U samoj Zelini nalazi se crkva sv. Ivana Krstitelja po kojem 
i sam grad nosi ime. Spominje se već 1200. godine. Obnavljana je 
tijekom 18. stoljeća. U tom razdoblju dobiva baroknu 
propovjedaonicu, a 1795. i krstionicu u rokoko stilu. Najstariji 
sakralni objekt na zelinskom području je kapela sv. Petra u 
Novom Mjestu. Pretpostavlja se daje sagrađena u 13. stoljeću, što 
je vidljivo po prepoznatljivim romaničko-gotičkim elementima. 

Među najstarije objekte tu spada i crkva sv. Jurja u 
Gornjem Psarjevu također s prijelaza romanike na gotiku, s 
baroknim inventarom iz 17. stoljeća. I crkva sv. Nikole u Donjoj 
Zelini spominje se rane 1320. godine, a crkva Svih svetih u 
Bedenici 1334. godine. Njezin romanički toranj imao je i 
fortifikacijsku ulogu, o čemu svjedoči strijelnica. 

Kapela Majke Božje Žalosne u Prepolnu - sagrađena 
1723. - nalazi se na putu kojim su hodočasnici išli u Mariju 
Bistricu. 

Od ostalih znamenitosti, tu je još Zelingrad - ruševina na 
Zagrebačkoj gori tik do izvora potoka Zeline. Točna godina 
izgradnje nije poznata, ali se spominje već 1242. godine. 

Zelinski je kraj izuzetno živopisan i lijep, te privlači 
mnoštvo izletnika. Tu se, prolazeći kroz lijepa sela, još može naići 
na ostatke nekadašnjih mlinova, vodenica, vuglenica i vapnenica. 

Danas je zelinski kraj na glasu i zbog svojih vina, koja 
njeguju zelinski vinogradari i vinari. Turistički je posebno 
zanimljiva Zelinska vinska cesta koja prolazi vinorodnim 
naseljima zelinskog kraja. Prilika je to da se uđe u vinarske 
podrume ili u vinograde i kleti poznatih zelinskih vinogradara, te 
da se tamo razveseli i zabavi uz izvrsne domaće specijalitete i 
kvalitetno vino. 

Put 

Marijanski put kreće sa Trga Ante Starčevića,ispred 
župne Crkve Svetog Ivana Krstitelja, sjevernim pravcem prema 
ulici Josipa Bocaka. Tom ulicom dolazi se do ulice Čegci u 
istoimenom rubnom dijelu Svetog Ivana Zeline. Za taj dio puta 
potrebno je oko 20 minuta laganog hoda uz blagi uspon i tada se 
kod streljane Lovačkog društva „Srndač" skreće lijevo na 
sjeverozapad u šumski dio trase i slijedi blagi uspon šumskim 
putom iznad vinograda i dolazi se do nekadašnjeg ljetnikovca 
obitelji Pažić. Tu se put odvaja i kreće se dalje desnim pravcem 
usmjeru sjevera. Nakon 20 minuta dolazi se do raskršća, gdje put 
sa lijeve strane dolazi od tzv. objekta „Trudbenika" iz pravca 
Biškupca Zelinskog. Nakon daljnjih 5 minuta hoda dolazi se do 
raskršća, gdje sa desne strane dolazi markiran planinarski put iz 
pravca Kalinja (od lovačkog doma u Vrtačama). Nastavlja se 
hodati još 15 minuta i dolazi se do Prezida, lokaliteta za kojeg 
nema utemeljene spoznaje o vremenu i načinu postojanja, već je 
poznatija legenda o zidu koje su sazidale vještice, iako je nedaleko 
i sličan arheološki ali istraživan lokalitet Graci (odvojak puta vodi 
prema istome u smjeru istoka, a istim putom se za 20 minuta može 
doći i do seoskog turizma Gradunje iznad naselja Orešje Donje). 

Do sljedećeg značajnog raskršća na Jastrebilnaku ima oko 
25 minuta hoda i polako se uspinjemo do najviše točke n/m na 
cijeloj trasi (cca 450 m) na kojem se nalazi i odmorište za 
hodočasnike. Tu se lijevo odvaja put za Kladešćicu, posljednje 
naselje na području Grada Svetog Ivana Zelina, koje je ujedno i na 
najvišoj nadmorskoj visini (461 m n/m). To je sada više vikend 
naselje,a na najvišoj točki smješten je i Dom PD Zelina, gdje se u 
listopadu održava tradicionalna Kestenijada. Na ulazu u naselje 
Kladeščica smješteno je raspelo, a ako se krene niz put lijevo u 
pravcu jugozapada nakon 25 minuta dođe se do ruševina starog 
grada Zelingrada. 

Na Jastrebilnaku-raskršću krene se desno i za 25 minuta 
dođe se do Belušnjaka gdje se odvaja put lijevo u pravcu Prepolna 
i dalje prema Jertovcu,Konjšćini i dalje prema Lepoglavi. Mi 
produžujemo ravno prema zaseoku Somboli i Špoljarci u naselju 
Globočecu. Sada smo već u Krapinsko zagorskoj županiji, put ide 
najvećim dijelom šumom, te prelijepim proplancima,a nakon 25 
minuta dolazi se do etno sela u izgradnji ,gdje se sa najviše točke 
otvaraju neopisivi lijepi vidici prema Kalniku, Ivančici, Ravnoj 
Gori, a s lijeve jugozapadne strane prema Kladeščici i Sljemenu 
najvišem vrhu Medvednice, pa dalje prema Sloveniji. Po izlasku 
iz sela put vodi kroz bukovu šumu do ceste koja vodi do 
Bistričkog. 

Nakon 20-tak minuta dolazi se i do nastavka biciklističke 
staze br.4, koja lijevo nastavlja asfaltnom cestom prema 
Marijanskom svetištu, a trasa Marijanskog puta ulazi u tzv. 
Crkvenu šumu,prekrasnih stogodišnjih bukvi. Nakon 20-tak 
minuta dolazi se do posljednje postaje Kalvarije iznad samog 
Svetišta i zvonarnika. Tu i završava trasa Marijanskog puta od 
Svetog Ivana Zelina do Marije Bistrice, ne previše zahtjevnim 
putom u trajanju od cca 4 sata sa 2-3 odmora. 

J V, 



Informacije 

TURISTIČKA ZAJEDNICA GRADA SVETI IVAN ZELINA 

Trg Ante Starčevića 13, +385 1 2061 544 

Zagreb - Park Prirode Medvednica - 
Marija Bistrica 

Medvednica je u prošlosti bila isprepletena putovima 
gospodarskog značaja poput puranskog puta kojim su tjerani 
purani sa stubičke strane na zagrebačku tržnicu. Od svih tih 
putova posebno je značenje imao zagrebački hodočasnički put za 
Mariju Bistricu. I danas on prolazi starom trasom preko Parka 
prirode Medvednice. Fra Bonaventura Duda, taj neumorni 
pješak, tuda je često predvodio zagrebačko hodočašće na drugu 
nedjelju mjeseca srpnja, kako je i sam zapisao, kada kao po nekom 
instinktu nastaje tiha seoba naroda. 

Od Gračana put se dalje strmo penje planinarskom stazom prema 
vrhu Medvednice, Sljemenu, do kapelice Majke Božje Sljemenske. 
To je izletničko svetište, malih dimenzija i velike ljepote, riznica 
umjetničkih djela. Sagrađena je 1932. godine zaslugom isusovca 
Josipa Milera, a prema nacrtu arhitekta Jurja Denzlera. Podignuta 
je u čast 1000 godišnjice hrvatskog kraljevstva i 1300. godišnjice 
pokrštenja Hrvata. Strop crkve izgrađen je od slavonske 
hrastovine i podijeljen je na 49 polja od kojih 39 prikazuju grbove 
hrvatskih gradova i zemalja. Unutrašnjost kapele uredili su 
poznati hrvatski kipari i slikari Vanja Radauš, Josip Turkalj, 
Radoje Hudolin i Mirko Stupica. 

Nešto niže, s druge strane puta nalazi se stara kapelica 
kojoj se danas jedva razaznaju temelji. Ispod puta, u maloj špiljici 
je izvor pitke vode. 

Za Medvednicu je još važna proštenjarska kapelica sv. 
Jakoba koja se nalazi na vrhu Velikog Plazura na visini od 869 m. 
Najatraktivnija građevina na Medvednici je Medvedgrad iz 13. 
stoljeća. Najvrednijom se u njegovom kompleksu smatra 
obnovljena oktogonalna kapela sv. Filipa i Jakova s kamenim 
uglovima i rozetama i romaničkim portalom visokim 3 metra. 
Mijenjao je gospodare, od hrvatsko-ugarskih kraljeva do domaćih 
velikaša i biskupa, a među posljednjim bili su Nikola Zrinski i 
Gregorijanci. 

Na samom rubu zapadnog dijela Medvednice nalaze se 
ruševine poznatpga burga Susedgrada, također iz 13. stoljeća. 
Spilja Veternica spada u jedinstven primjer krškog reljefa na 
Medvednici s preko 7 km kanala. Zaštićena je kao spomenik 
prirode. Za turistički obilazak uređeno je i elektrificirano samo 
380 metara. Špilja je jedno od najbogatijih nalazišta špiljskog 


Marijanski hodočasnički put 


Hodočasnički vodič 

medvjeda ali i špiljskog lava, nosoroga, a pronađeno je i oruđe 
koje je pripadalo krapinskom neandertalcu. Špilja Veternica 
služila je paleolitičkim lovcima kao sklonište ili boravište. U 
mlađim naslagama pronađene su i dobro sačuvane lubanje Homo 
sapiens sapiensa. 

Park prirode Medvednica obiluje mnogim sadržajima i 
važno je turističko odredište metropole, osobito u vrijeme 
skijaške sezone. Uz Francuske rudnike, postoje mnogi privlačni 
ciljevi planinara kao što su Horvatove stube. Kameni svatovi i si. 

Put nastavlja vršnim područjem Medvednice prema 
istoku do Hunjke, poznatoga planinarsko-izletničkog odredišta, 
odakle, po istočnim obroncima Medvednice započinje postupno 
spuštanje preko netaknutih dijelova Parka prirode da bi se 
slikovitim seoskim prostorom, preko Sv. Mateja i Laza, južnim 
prilazom ušlo u Mariju Bistricu. Taj pravac naglašeno obiluje 
prirodnim ljepotama koje su zaštićene na razini parka prirode. 
Tim putom prilaze Mariji Bistrici Zagrepčani, a kako je Kaptol 
jedna od bitnih koordinata Stepinčevog puta iz Krašića, dobro 
označena i osmišljena, to ovaj put: Krašić - Zagreb -Marija 
Bistrica - Lepoglava, dobiva dodatnu snagu. 


"Ostvarenjem zacrtanog puta posebnim znakom 
(kvadrat, 12xl2cm, u sredini bijeli križ, obojen kvadratićima 
zlatnožute boje!) i popraćenim obavještajnim tablama, svaki 
hodočasnik, prema uputama iz vodiča, moći će se kretati u 
željenom pravcu, koji si odabere po predloženim dionicama 
puta." - tako je zapisao Tomislav Pavlin-Tom o hodočasničkom 
Stepinčevom putu preko Medvednice. 


Putovima ovdje nije kraj. Mnoge zarasle 
hodočasničke staze traže svoj trenutak uskrsnuća 
kako bi ponovno povezale duhovne i kulturne 
sadržaje. Takav hod za hodočasnika je hrana više 
nego ikada potrebna suvremenom čovjeku. Na tim 
putovima možemo poželjeti samo sretan put i obilje 
milosti. 

